**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΕΠΙΤΡΟΠΗ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Μαρτίου 2020, ημέρα Πέμπτη και ώρα 13:35΄, στην Αίθουσα  **«Προέδρου Γιάννη Νικ. Αλευρά» (151)** του Μεγάρου της Βουλής, συνεδρίασε η Διαρκής Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης: Ενημέρωση από τον Συντονιστή του Γραφείου του Προϋπολογισμού του Κράτους στη Βουλή, για θέματα αρμοδιότητας του και συζήτηση επί της τριμηνιαίας Έκθεσης που συνέταξε το Γραφείο του Προϋπολογισμού του Κράτους στη Βουλή για το χρονικό διάστημα Οκτωβρίου - Δεκεμβρίου 2019.

 Στη συνεδρίαση παρέστησαν ο Συντονιστής του Γραφείου Προϋπολογισμού του Κράτους στη Βουλή, κ. Φραγκίσκος Κουτεντάκης και τα μέλη της Επιστημονικής Επιτροπής του Γραφείου Προϋπολογισμού του Κράτους στη Βουλή, κ.κ. Άγγελος Κανάς και Παναγιώτης Κωνσταντίνου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Καββαδάς Αθανάσιος, Κοντογεώργος Κωνσταντίνος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος, Τσαβδαρίδης Λάζαρος, Αλεξιάδης Τρύφων, Παπανάτσιου Αικατερίνη, Σκανδαλίδης Κωνσταντίνος, Καραθανασόπουλος Νικόλαος, Βιλιάρδος Βασίλειος και Λογιάδης Γεώργιος.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζουμε τη συνεδρίαση της Επιτροπής του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους.

 Το θέμα της ημερήσιας διάταξης είναι η ενημέρωση από τον Συντονιστή του Γραφείου του Προϋπολογισμού του Κράτους στη Βουλή, κυρίου Φραγκίσκου Κουτεντάκη, για θέματα αρμοδιότητας του και συζήτηση επί της τριμηνιαίας Έκθεσης που συνέταξε το Γραφείο του Προϋπολογισμού του Κράτους στη Βουλή για το χρονικό διάστημα Οκτωβρίου - Δεκεμβρίου 2019.

 Προτείνω κύριοι συνάδελφοι, να τοποθετηθεί ο κ. Κουτεντάκης. Στη συνέχεια να υπάρξει ένας κύκλος ερωτήσεων από όποιους συνάδελφους θέλουν να ρωτήσουν σχετικά με την πορεία εκτέλεσης και από κει και πέρα, να υπάρξουν στη συνέχεια και τοποθετήσεις από τους συναδέλφους, σε ότι θέμα νομίζουν, ότι θα πρέπει να τοποθετηθούν.

 Κ. Κουτεντάκη, καλωσορίσατε. Έχετε το λόγο.

 **ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Χαίρεται και από εμένα. Θα σας κάνω μια σύντομη παρουσίαση των βασικών στοιχείων της Έκθεσης του 4ου τριμήνου του 2019. Αναφέρω κάποια προκαταρκτικά γιατί δεν έχουμε ξαναβρεθεί με την παρούσα σύνθεση της Επιτροπής.

Η Έκθεσή μας περιλαμβάνει κάποιες διαπιστώσεις όσον αφορά τις μακροοικονομικές και δημοσιονομικές εξελίξεις της ελληνικής οικονομίας. Από αυτές θα σας παρουσιάσω κάποια βασικά σημεία, από κει και πέρα, αν υπάρχει κάτι άλλο που θέλετε να συζητήσουμε περαιτέρω, είτε από αυτή την Έκθεση, είτε από προηγούμενες που δεν έτυχε να συζητήσουμε, ευχαρίστως, οι συνάδελφοί μου και εγώ είμαστε στην διάθεσή σας. Αριστερά μου βρίσκεται ο κ. Κωνσταντίνου και δεξιά μου ο κ. Κανάς, μέλη της Επιτροπής του Γραφείου του Προϋπολογισμού.

Να ξεκινήσω με τις βασικές διαπιστώσεις για την ελληνική οικονομία. Πρώτον, όσον αφορά τα μακροοικονομικά, η γενική εντύπωση είναι και παραμένει θετική. Έχουμε δηλαδή, θετικό ρυθμό μεγέθυνσης. Έχουμε ισορροπημένο ισοζύγιο. Έχουμε μείωση της ανεργίας και αύξηση της απασχόλησης. Έχουμε επίσης, κάτι που είναι σχετικά νέο στοιχείο, νέα διαπίστωση· αύξηση του πληθωρισμού, που τα προηγούμενα τρίμηνα φαινόταν ανησυχητικά πολύ χαμηλός. Φαίνεται να ανακάμπτει, κάτι που καταγράφουμε ως θετική εξέλιξη.

Παρόμοια θετική εικόνα υπάρχει και τους βραχυχρόνιους δείκτες. Στον δείκτη οικονομικού κλίματος, δηλαδή, στον δείκτη παραγγελιών κ.λπ.. Αυτό που δεν μπορεί να πει κανείς, ότι είναι θετική εξέλιξη, είναι η μείωση του δείκτη μισθολογικού κόστους στο 3ο τρίμηνο του 2009, καθώς μέχρι πρότινος βλέπαμε συνεχή αυξητική πορεία 7 συνεχόμενων τριμήνων και ήταν το 1ο τρίμηνο που καταγράφηκε μείωση.

Να πούμε καταρχήν, ότι μια παρατήρηση δεν συνιστά τάση ούτε επιτρέπει να βγάλει κανείς πολλά συμπεράσματα, είναι όμως ενδεικτικό.

Αυτό που βγάζουμε, όμως, ως πρωταρχικό συμπέρασμα, έχει να κάνει με τον βαθμό μετάδοσης των αυξήσεων του κατώτατου μισθού. Εδώ υπενθυμίζω ότι πέρυσι που αυξήθηκε ο κατώτατος μισθός υπήρχε μια συζήτηση, κατά πόσον μια αύξηση στον κατώτατο μισθό θα επηρεάσει και τους υπόλοιπους μισθούς της οικονομίας με πιθανή εξέλιξη να αυξηθεί το μέσο μισθολογικό κόστος, άρα, αυτό να έχει ενδεχομένως, κάποιες επιπτώσεις στην ανταγωνιστικότητα και λοιπά. Υπήρχε ένα ενδεχόμενο αυτή η αύξηση να μεταφερθεί, λοιπόν, στους υπόλοιπους κλάδους της οικονομίας και να επηρεάσει τον μέσο μισθολογικό κόστος.

Αυτό που προκύπτει από την διαπίστωση που σας ανέφερα πριν, από τη μείωση, δηλαδή, του συνολικού μισθολογικού κόστους, είναι ότι αυτή η επίσπευση του κατώτατου μισθού τους υπόλοιπους στην οικονομία δεν είναι ισχυρή. Κάτι που σημαίνει, ότι τέτοιες ανησυχίες, πλέον, δεν φαίνεται να επιβεβαιώνονται. Αναφέρουμε ότι αυτό είναι κάτι που πρέπει να ληφθεί υπόψη κατά τη γνώμη μας, στις ενδεχόμενες συζητήσεις που θα ακολουθήσουν για την αναπροσαρμογή του κατώτατου μισθού.

Να συνεχίσω με τα δημοσιονομικά, τα οποία κατά τη γνώμη μας είναι ιδιαίτερα ενθαρρυντικά. Φαίνεται, εκ πρώτης όψεως τουλάχιστον και με όλες τις προσαρμογές και αβεβαιότητες που μπορεί να έχει κανείς ακόμα, ότι το πρωτογενές αποτέλεσμα του 2019 θα κλείσει πολύ κοντά στο επίπεδο του 2018. Κάτι που έχει μάλλον ιδιαίτερη αξία, καθώς στη διάρκεια του 2019 λήφθηκαν αρκετά επεκτατικά δημοσιονομικά μέτρα.

Παρόλα αυτά, επιβεβαιώνεται ότι η ελληνική οικονομία διατηρεί μια ανθεκτικότητα όσον αφορά τα δημοσιονομικά της, κάτι το οποίο θεωρούμε ιδιαίτερα σημαντικό, καθώς από αυτή την ανθεκτικότητα και από αυτή τη δημοσιονομική σταθερότητα της Ελλάδας εξαρτώνται σε μεγάλο βαθμό και οι προσδοκίες που διαμορφώνονται για τις οικονομικές εξελίξεις.

Σ' αυτό το πλαίσιο καταγράφουμε και ως ιδιαίτερα θετική εξέλιξη την επίδοση του 15ετούς Τίτλου από τον ΟΔΗΧ με ιδιαίτερα χαμηλή απόδοση, σημαντική διάρκεια ότι η δεκαπενταετία της λέξης ξεπερνάει το 2032 που θεωρούνταν ένα κρίσιμο έτος και ότι υπήρξε, βέβαια, και σημαντική υπερκάλυψη στη ζήτηση από πλευράς επενδυτών.

Τέλος, κάνουμε έναν σχολιασμό αναφορικά με το ασφαλιστικό νομοσχέδιο, τότε, ο ασφαλιστικός νόμος, πλέον, που ψηφίστηκε από τη Βουλή. Το σημείο που σχολιάζουμε έχει να κάνει με την αποσύνδεση των ασφαλιστικών εισφορών από το εισόδημα για τους ελεύθερους επαγγελματίες και τους αγρότες. Αυτό ουσιαστικά επαναφέρει ένα καθεστώς που ίσχυε πριν την ασφαλιστική μεταρρύθμιση του 2016.

Αυτό το καθεστώς είναι προφανώς προνομιακό για συγκεκριμένες κατηγορίες ασφαλισμένων, τους αγρότες και τους αυτοαπασχολούμενους και θεωρούμε, ότι έχει παίξει πολύ σημαντικό ρόλο το γεγονός ότι παραδοσιακά είχαμε ένα τέτοιο προνομιακό ασφαλιστικό καθεστώς στα πολύ υψηλά ποσοστά αυταπασχόλησης στην Ελλάδα. Σημειώνουμε εδώ ότι η αυταπασχόληση στην Ελλάδα είναι 22%- μιλάμε για την απασχόληση χωρίς προσωπικό και το οποίο είναι το 22% του συνόλου της απασχόλησης της χώρας- σε αντίθεση με ένα 9% που είναι ο μέσος όρος της ευρωζώνης.

Αυτό έχει αρνητικές επιπτώσεις στη συνολική παραγωγικότητα της οικονομίας και στα δημόσια έσοδα. Το καταγράφουμε, λοιπόν, ως μια εξέλιξη με έναν κριτικό τρόπο, όπως καταλαβαίνετε.

Τώρα να περάσουμε σε κάποια επιμέρους στοιχεία, που βλέπετε στην οθόνη. Το ένα είναι ο πληθωρισμός, που ανέφερα και πριν, ότι η αύξησή του είναι ιδιαίτερα θετική εξέλιξη. Δηλαδή, το βλέπουμε στο 1,1% τον Δεκέμβριο του 2019 από 0,6% τον Δεκέμβριο του 2018.

Ο πυρήνας του πληθωρισμού - διευκρινίζω πυρήνας αφορά τον πληθωρισμό χωρίς την ενέργεια και τα μη τυποποιημένα τρόφιμα - παραμένει χαμηλός στο 0,7%, άλλα και αυτός αυξημένος σε σχέση με τις προηγούμενες τιμές του.

 Έχουμε συνηθίσει στην Ελλάδα να θεωρούμε τον υψηλό πληθωρισμό πρόβλημα και, πράματι, ο υψηλός πληθωρισμός είναι πρόβλημα, αλλά και ο χαμηλός πληθωρισμός και ιδιαίτερα ο πολύ χαμηλός πληθωρισμός κοντά στο μηδέν είναι επίσης πρόβλημα. Δείχνει, δηλαδή, διότι δεν υπάρχει έντονη οικονομική δραστηριότητα που να πιέζει τις τιμές προς τα πάνω.

Εδώ είναι ένα σημαντικό στοιχείο που είναι το ισοζύγιο τρεχουσών συναλλαγών, το οποίο φαίνεται βελτιωμένο - αφορά το 11μηνο του 2019, όταν βγήκε η Έκθεση δεν είχε βγει το 12μηνο, βγαίνει με μία με σχετική καθυστέρηση - είναι βελτιωμένο σε σχέση με το 2018. Κάτι, που είναι ιδιαίτερα θετικό και επίσης να διευκρινίσω εδώ, ότι το αναμενόμενο είναι, όταν μία οικονομία μεγεθύνεται με ρυθμούς υψηλότερους από τους εμπορικούς της εταίρους να αυξάνει και το έλλειμμά έναντι αυτών των εταίρων. Αυτός είναι ο κανόνας. Εδώ φαίνεται ότι η Ελλάδα, παρότι έχει από το 2017 μπει σε θετικούς ρυθμούς ανάπτυξης και ενίοτε υψηλότερους από τους εταίρους της, το έλλειμα του ισοζυγίου τρεχουσών συναλλαγών δεν δείχνει να αυξάνεται. Θεωρούμε ότι είναι ιδιαίτερα θετική εξέλιξη, δηλαδή, ήταν ένας κίνδυνος που υπήρχε ως ανησυχία, αλλά δεν φαίνεται και αυτό να βεβαιώνεται. Δεν φαίνεται, δηλαδή, η ανάπτυξη να μας διευρύνει το έλλειμμα του ισοζυγίου τρεχουσών συναλλαγών.

 Όσον αφορά την ανεργία έχουμε συνέχιση μιας τάσης, που παρατηρείται εδώ και αρκετό διάστημα, από τότε, δηλαδή, που σταμάτησε η ύφεση. Η ανεργία από το 3ο τρίμηνο - το 4ο τρίμηνο δεν έχει βρει ακόμα από τη ΕΛΣΤΑΤ, νομίζω ότι βγήκε σήμερα ο Δεκέμβριος - είναι στο 16,4% από 18,3% πέρσι το 3ο τρίμηνο του 2018. Σε ένα χρόνο, δηλαδή, έχει πέσει περίπου δύο μονάδες. Η ανεργία για τους νέους έχει μειωθεί από 36,3% σε 32,4% - πάλι μιλάμε για 3ο τρίμηνο 2018 - 2019. Το ότι πέφτει κάτι, δεν σημαίνει ότι είναι και χαμηλό. Παραμένει σε πολύ πιο υψηλά επίπεδα απ’ ότι ο μέσος όρος της Ευρωζώνης. Εδώ βλέπετε την πράσινη γραμμή που είναι ο μέσος όρος της Ευρωζώνης και η κόκκινη της Ελλάδας.

Περνάμε τώρα στα δημοσιονομικά. Εδώ φαίνεται μια σύνοψη του πίνακα που έχουμε μέσα στην Έκθεση και μπορείτε να τα δείτε και πιο αναλυτικά. Ποια στοιχεία, δηλαδή, αθροίζουμε, ώστε να καταλήξουμε σε μια προσέγγιση - εκτίμηση του δημοσιονομικού αποτελέσματος.

Αυτό το λέω κάθε φορά, δεν είναι κανένα επίσημο δημοσιονομικό αποτέλεσμα, είναι τα στοιχεία που δημοσιεύονται στα δελτία εκτέλεσης προϋπολογισμού του κράτους, που αφορά ένα κομμάτι της γενικής κυβέρνησης, καθώς και στο δελτίο της γενικής κυβέρνησης, που περιλαμβάνει όλους τους υπό τομείς, δηλαδή, τοπική αυτοδιοίκηση, ασφαλιστικά ταμεία και νομικά πρόσωπα. Τα αθροίζουμε αυτά και κάνουμε κάποιες προσαρμογές. Εδώ, βλέπετε τις προσαρμογές, δηλαδή, ξεκινάμε από το πρωτογενές ταμειακό κατά κάποιο τρόπο αποτέλεσμα και έχουμε στη συνέχεια κάποιες προσαρμογές, ώστε να προσεγγίσουμε, με τα δεδομένα που έχουμε, γιατί δεν τα έχουμε όλα, πού θα κλείσει πιθανότατα το τελικό αποτέλεσμα σε όρους προγράμματος. Αυτό που φαίνεται, αν δείτε την τελευταία γραμμή, το τελικό αποτέλεσμα είναι πάρα πολύ κοντά, είναι 285 εκατ. για την ακρίβεια χαμηλότερο από το 2018. Παραμένει έτσι η επιφύλαξη, ότι αυτά δεν είναι τα επίσημα στοιχεία και αφενός υπάρχουν δεδομένα που δεν γνωρίζουμε, αφετέρου, υπάρχουν προσαρμογές που θα κάνει η ΕΛΣΤΑΤ και η EUROSTAT, που επίσης δεν γνωρίζουμε, οπότε, μη θεωρήσει κανείς ότι αυτό είναι κάτι επίσημο, είναι δική μας προσέγγιση.

**ΓΕΩΡΓΙΟΣ ΛΟΓΙΑΔΗΣ:** Συγνώμη, η πρώτη στήλη είναι για το 2018 και η δεύτερη για το 2019;

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Η πρώτη στήλη είναι το 2018 και η δεύτερη το 2019. Έχετε δίκιο, λείπει ο τίτλος από εδώ. Εδώ βλέπετε τις αποδόσεις των δεκαετών τίτλων και έχουμε την Ελλάδα έναντι της Γερμανίας, της Ιταλίας, της Πορτογαλίας και Ισπανίας. Βλέπουμε μια σταδιακή αποκλιμάκωση, μία συστηματική μάλλον αποκλιμάκωση και ότι είμαστε πλέον πολύ κοντά με το επίπεδο της Ιταλίας.

Θα ήθελα να αναφέρω κάποια στοιχεία, που επίσης συγκεντρώνουν κάποια προσοχή. Εδώ είναι τα ληξιπρόθεσμα του δημοσίου, δηλαδή, ληξιπρόθεσμες υποχρεώσεις του δημοσίου. Η μπλε μπάρα είναι οι υποχρεώσεις πληρωμών, τα απλήρωτα τιμολόγια και το κόκκινο κομμάτι της μπάρας είναι οι εκκρεμείς επιστροφές φόρων. Το 2019 γενικώς δεν ήταν ιδιαίτερα παραγωγική χρονιά σε όρους μείωσης ληξιπρόθεσμων, μειώθηκαν μόλις 59 εκατ., δηλαδή, Δεκέμβριος του 2019 με Δεκέμβριο του 2018. Βέβαια, εδώ υπάρχει και μια αντικειμενική δυσκολία, ότι όσο λιγότερα είναι τα ληξιπρόθεσμα, τόσο πιο δύσκολα ξεπληρώνονται. Όταν είναι πολλά, ενδεχομένως, υπάρχουν κάποια κομμάτια που μπορεί να τα εκκαθαρίσει κανείς πιο εύκολα από ό,τι όσο συμπιέζεται το υπόλοιπο που μένει πας και στις πιο περίπλοκες υποθέσεις, είτε δικαστικά είτε τεχνικά, πάντως, το γεγονός είναι αυτό.

Εδώ είναι οι απαιτήσεις του κράτους, δηλαδή, αυτά που χρωστούν οι πολίτες στο δημόσιο και συγκεκριμένα οι φορολογικές υποχρεώσεις. Στο τελευταίο τρίμηνο του 2019, το ληξιπρόθεσμο υπόλοιπο ήταν 105,6 δισ., αυξημένο κατά 707 σε σχέση με το προηγούμενο τρίμηνο και 1,3 δις με το τέταρτο τρίμηνο του 2018. Εδώ, υπάρχει το εξής: Αυτό που αξίζει να βλέπει κανείς δεν είναι το απόθεμα, το στοκ των ληξιπρόθεσμων, αυτό είναι εδώ και πολλά χρόνια πολύ υψηλό, το γνωρίζουμε, ήταν από τις πρώτες συνέπειες της κρίσης, αυτό που έχει σημασία να κοιτάει κανείς είναι οι ροές, δηλαδή, τι μπαίνει και τη βγαίνει σε αυτό το απόθεμα. Γι' αυτό και το διάγραμμα που έχουμε δεξιά, δείχνει τις εισροές και τις εκροές από αυτό το απόθεμα. Οι εκροές από το απόθεμα είναι η πράσινη μπάρα, που είναι είτε εισπράξεις οφειλών είτε διαγραφές οφειλών και η κόκκινη μπάρα είναι οι εισροές στο απόθεμα, δηλαδή, νέα ληξιπρόθεσμα που δημιουργούνται. Εδώ, η εικόνα είναι κάπως καλύτερη, με την έννοια ότι βλέπουμε ότι αυξάνονται οι εκροές, αυξάνονται δηλαδή οι εισπράξεις και οι διαγραφές ληξιπρόθεσμων και ότι μειώνονται οι εισροές, δηλαδή, τα νέα ληξιπρόθεσμα. Αν θέλει να δει κανείς τάσεις όσον αφορά το ληξιπρόθεσμο υπόλοιπο, το σημαντικό είναι να κοιτάει τις εισροές. Το συνολικό στοκ, το συνολικό απόθεμα, δεν μειώνεται και πολύ εύκολα, όπως καταλαβαίνει κανείς.

Τέλος, άλλο ένα απόθεμα που είναι από τα προβληματικά της ελληνικής οικονομίας, είναι τα μη εξυπηρετούμενα δάνεια των τραπεζών. Εδώ βλέπουμε πάλι μια συνεχής μείωση του συνολικού αποθέματος και υπάρχει και ένας διαχωρισμός, επιχειρηματικά, στεγαστικά και καταναλωτικά.

Εδώ, το πρόβλημα είναι άλλο. Εδώ, ναι μεν μειώνεται το συνολικό απόθεμα, αλλά μειώνεται και το απόθεμα του συνόλου των δανείων, πράγμα που σημαίνει ότι αν πάει κανείς να μετρήσει τα μη εξυπηρετούμενα δάνεια, σαν ποσοστό των δανείων, αυτός ο λόγος μένει λίγο-πολύ σταθερός, γιατί μειώνονται τα μη εξυπηρετούμενα, μειώνονται και τα συνολικά δάνεια, άρα, τελικά, δεν αλλάζει ιδιαίτερα. Δηλαδή, αυτό είναι «κολλημένο» γύρω στο 43% με 45% εδώ και χρόνια. Τα τελευταία χρόνια. Παρότι μειώνεται ο αριθμητής, επειδή μειώνεται και ο παρονομαστής. Αυτά είχα να σας πω. Στη διάθεσή σας και εγώ και οι συνάδελφοί, για οποιαδήποτε διευκρίνιση. Ευχαριστώ.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε. Το λόγο έχει ο κ. Μπουκώρος.

 **ΧΡΗΣΤΟΣ ΜΠΟΥΚΩΡΟΣ:** Ευχαριστώ. κ. Κουτεντάκη, σας ευχαριστούμε για τη συνοπτική, όσο και ενδιαφέρουσα ενημέρωση. Αν έχω καταλάβει καλά, εκφράζετε μια ικανοποίηση τόσο για τα μακροοικονομικά, όσο και για τα δημοσιονομικά μεγέθη της ελληνικής οικονομίας. Την χαρακτηρίσατε ως ανθεκτική σε αυτή τη φάση. Υπάρχουν, βέβαια, κάποια σημεία που θα θέλαμε την άποψή σας, με την έννοια ότι παλιότερα το Γραφείο Προϋπολογισμού έδινε και ορισμένες εκτιμήσεις για το επενδυτικό κλίμα. Βεβαίως, σήμερα και από τα δημοσιεύματα και από τα όσα είπατε εσείς διαβάζουμε ότι ο δείκτης οικονομικού κλίματος είναι καλύτερος εδώ και 19 χρόνια. Από κει και πέρα, όμως, με την πρόοδο των επενδύσεων, είτε άμεσων ξένων επενδύσεων, είτε γενικότερα την εικόνα του επενδυτικού κλίματος, όλοι αγωνιούμε. Θα θέλαμε μια άποψη δική σας. Δεν ξέρω αν η μελέτη σας αυτή, για την παρούσα φάση, περιλαμβάνει κάποια στοιχεία.

 Βεβαίως, το ζήτημα του κατώτατου μισθού, είναι ένα ζήτημα, γιατί μια οικονομία που χαρακτηρίζεται από τέτοια μεγέθη, όπως τα περιγράψατε, είναι μια παραδοξότητα αυτή, να μην υπάρχει και μια πίεση μισθών, όσο ανεβαίνει η απασχόληση, εκτός και αν δεν έχουμε ανακτήσει αυτούς τους κατάλληλους, ανάλογους ρυθμούς, που θα πίεζαν και τους επόμενους από τον κατώτατο μισθό.

 Θα ήθελα, επίσης, να ξέρω την άποψή σας για το αν η επικαιρότητα, του τελευταίου καιρού, δηλαδή τόσο το μεταναστευτικό, όσο και ο κορονοϊός μπορεί να έχουν κάποια επίπτωση στα μεγέθη της ελληνικής οικονομίας.

 Ένα τρίτο ερώτημα. Αν, ως Γραφείο Προϋπολογισμού, έχετε αναθεωρήσει την πρόβλεψη σας για τους ρυθμούς ανάπτυξης, γιατί ακούμε πολλές συζητήσεις τον τελευταίο καιρό για το 2020, όπως αυτοί προβλέπονται στον προϋπολογισμό, που ψηφίστηκε τον Νοέμβριο του 2019. Βέβαια, κρατάμε όλα αυτά τα θετικά στοιχεία, την αποκλιμάκωση των επιτοκίων δανεισμού και το ιστορικό χαμηλό του 15ετούς, που ήταν ένα υπερομόλογο, από πλευράς χρονικής διάρκειας.

Για το ισοζύγιο τρεχουσών συναλλαγών, θα ήθελα κάποια στοιχεία παραπάνω. Είναι περιορισμός κατανάλωσης εισαγόμενων προϊόντων; Είναι αύξηση της εισαγωγής; Ποια είναι τα μεγέθη σε σχέση με την προηγούμενη χρονιά; Είναι περίπου τα ίδια; Έχουμε κάποια μικροβελτίωση ή έχουμε κάποια ριζική αλλαγή σε αυτό το πράγμα; Τι κρίσιμο μέγεθος, μαζί με τους ρυθμούς ανάπτυξης, για την εικόνα της οικονομίας μας; Βέβαια, όσα θα μας πείτε για τις επενδύσεις και το επενδυτικό κλίμα, που υπάρχει στη χώρα, εκτιμάτε ότι μπορούν να αποκλιμακώσουν περισσότερο την ανεργία και ιδιαίτερα αυτή των νέων; Κανέναν δεν ικανοποιεί το ότι η ανεργία πέφτει 2% ή 3% ετησίως, που σε σχέση με την πορεία των τελευταίων χρόνων μπορεί να είναι λίγο καλύτερη ή λίγο χειρότερη. Παραμένει υψηλή η ανεργία. Το επισημάνατε και εσείς. Χρειαζόμαστε περαιτέρω αποκλιμάκωση της ανεργίας και αυτή μπορεί να έρθει μόνο με την βελτίωση του επενδυτικού περιβάλλοντος και τις άμεσες επενδύσεις, που θα δημιουργήσουν νέες θέσεις εργασίας.

Αυτά τα τρία, τέσσερα ερωτήματα θα ήθελα να θέσω σε εσάς και τους συνεργάτες σας και αν χρειασθεί, με την άδεια του Προεδρείου, θα επανέλθουμε. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε. Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Πρόεδρε, ευχαριστώ.

Ευχαριστούμε και τον κ. Κουτεντάκη, για την ανάλυση που μας έκανε. Αυτό που βλέπουμε είναι ότι με την έκθεση του Γραφείου του Προϋπολογισμού, διαπιστώνεται η συνεχόμενη σταθεροποίηση της ελληνικής οικονομίας. Η σταθεροποίηση αυτή δεν κτίστηκε σε μια μέρα, αλλά, ορθά διαπιστώνει η έκθεση συντελείται τα τελευταία χρόνια, βέβαια εδώ το πλαίσιο αναφοράς είναι το δεύτερο και τρίτο τρίμηνο του 2019. Αρκετά σημαντικό φαίνεται να είναι ότι τα κύρια μακροοικονομικά δεδομένα συνεχίζουν να δείχνουν για εκείνη την περίοδο πορεία ανάκαμψης. Πρέπει να σημειωθεί εδώ ότι με βάση τα στοιχεία της έκθεσης εμφανίζεται μειωμένος, όπως αναφέρατε και στην εισήγησή σας, ο δείκτης του μισθολογικών κόστους και αυτό φαίνεται σε συνδυασμό με την αύξηση της απασχόλησης πως περιορίζει τους φόβους και τις αρνητικές επιδράσεις από την αύξηση του κατώτατου μισθού. Η ίδια διαπίστωση απ' ό,τι έχω δει σε δημοσίευμα τελευταία, γίνεται και από Γερμανούς και Άγγλους επιστήμονες, αντίστοιχα για τη Γερμανία με την αύξηση του κατώτατου μισθού από το 2015 μέχρι τα 2019 και μάλιστα, δίνουνε ότι η συγκεκριμένη αύξηση του κατώτατου μισθού τους προβληματίζει για να πάνε και σε αύξηση και της κατώτατης σύνταξης, γιατί τα αποτελέσματα η οικονομία τους είναι πολύ καλύτερα.

Εκείνο βέβαια που μας προβληματίζει είναι ότι τα αποτελέσματα για την απασχόληση το Δεκέμβριο του 2019, που μετά την πορεία ανάκαμψης των μισθών και της απασχόλησης είναι λίγο ανησυχητικά διότι θεωρείται ο χειρότερος μήνας της τελευταίας εξαετίας με απώλεια 3.700 θέσεων εργασίας. Υπάρχουν αρνητικές επιπτώσεις στα νοικοκυριά και κατ' επέκταση και στην κατανάλωση. Θα ήθελα την άποψή σας επάνω σε αυτό και επίσης, σε συνδυασμό με τα παραπάνω θα ήθελα να ρωτήσω, ποιες θεωρείται ότι θα είναι οι επιδράσεις στα νοικοκυριά για την κατάργηση της δέκατης τρίτης σύνταξης, όπως αναγράφεται και στην έκθεση;

 Επίσης, αυτό που θίγεται και είπατε και στην εισήγησή σας για το νέο ασφαλιστικό, μπορούμε να το προσδιορίσουμε; Δηλαδή, έχετε κάποια ακριβή πρόβλεψη με βάση και τις αριθμήσεις στα δημόσια έσοδα και στην παραγωγικότητα που είχε επιφέρει στο παρελθόν; Επίσης, δεν αναφορά στα απολογιστικά στοιχεία του Ιανουαρίου του 2020, παρουσιάζουν μια απόκλιση από τον στόχο τα φορολογικά έσοδα κατά, περίπου, 44 εκατομμύρια, βέβαια είναι πολύ νωρίς να βγάλουμε συμπεράσματα, υπάρχει κάποια πρόβλεψη για το στόχο της ανάπτυξης; Αν το συνδυάσουμε εδώ και με τις επιπτώσεις από τον κορωνοϊό, δηλαδή μια μείωση της ανάπτυξης κατά 0,7%, που ακούγεται το τελευταίο διάστημα για την Ε.Ε., με βάση αυτά τα στοιχεία υπάρχει κάποια εκτίμηση και για την Ελλάδα;

Τέλος, είδαμε με μεγάλη μας χαρά την αναβάθμιση του Γραφείου Προϋπολογισμού στην κατάταξη του ΟΟΣΑ για τους ανεξάρτητους δημοσιονομικούς οργανισμούς και παράλληλα έχετε κάνει ένα αίτημα αξιολόγησης στον Οργανισμό, προφανώς καταλαβαίνουμε ότι θα αναβαθμίσει τη δουλειά που γίνεται στο Γραφείο. Θα μπορούσατε να μας πείτε το σκεπτικό σας και πού ακριβώς βρίσκεται η πορεία αυτού του αιτήματος, αλλά και τι περιμένετε από αυτήν την αξιολόγηση;

Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, ευχαριστώ.

Έχω αναφερθεί σε όλο το πρόγραμμα, το έχω μελετήσει και θα πω όσα μου επιτρέπεται στο χρόνο που έχω. Γνωρίζω ότι πρέπει να θέσουμε ερωτήσεις, αλλά προηγείται το να παρουσιάσει κανείς τα πράγματα. Νομίζω ότι πρώτα παρουσιάζει κανείς τα πράγματα μετά θέτει την ερώτηση.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Θα έχετε την ευκαιρία, αν θέλετε, επειδή είναι κύκλος ερωτήσεων, να τοποθετηθείτε μετά.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, δεν τίθεται θέμα, θα πω όσα μου επιτρέπεται στο χρόνο που έχω. Έχω δει ότι έχουμε μια αύξηση των εξαγωγών κατά 9,5%, μια μείωση των εισαγωγών κατά 2,9%, γεγονός που είναι θετικό φυσικά για το πλεόνασμα και για το ισοζύγιο τρεχουσών συναλλαγών και μια αύξηση των επενδύσεων κατά 2%. Αυτό όμως που διακρίναμε είναι ότι οι επενδύσεις είναι κατά κύριο λόγο στις κατοικίες με ετήσια αύξηση 3,9% και βλέπουμε ότι εκεί επικεντρώνεται η Κυβέρνηση, κυρίως στο κομμάτι των κατοικιών. Ακολουθεί ο μηχανολογικός εξοπλισμός και τα οπλικά συστήματα που είδαμε αύξηση 1,6%. Η αύξηση των επενδύσεων στις κατοικίες πιθανότατα προέρχεται από τη «χρυσή» βίζα, η οποία μπορεί να περιορισθεί από ό,τι μπορεί κανείς εύκολα να φανταστεί από τον κορωνοϊό. Εκτός αυτού δεν είναι βιώσιμη και επιδρά αρνητικά στην υπόλοιπη οικονομία, αφού αυξάνει τεχνητά τις τιμές των ακινήτων, οπότε και τα ενοίκια και το κόστος ζωής.

Αντίθετα, η δημόσια κατανάλωση είδαμε, ότι μειώθηκε κατά 0,5%, ενώ οριακή είναι η μεταβολή και της ιδιωτικής κατανάλωσης. Αυτό το κομμάτι τουλάχιστον θεωρούμε, ότι δεν είναι θετικό και ότι θα πρέπει, να προσεχθεί.

Τώρα όσον αφορά το παγκόσμιο περιβάλλον είδαμε, ότι ο ρυθμός ανάπτυξης της παγκόσμιας οικονομίας για το 2019 αναθεωρήθηκε προς τα κάτω 2,9%, για το 2020 βλέπετε, ότι θα υπάρξει αύξηση του ρυθμού ανάπτυξης στο 3,3% και για το 2021 στο 3,4%. Εμείς θεωρούμε, ότι είναι λίγο υπερβολικά με βάση αυτά που συμβαίνουν τον τελευταίο καιρό.

Στις ανεπτυγμένες χώρες ο ρυθμός ανάπτυξης από 1,7% το 2019, προβλέπεται να μειωθεί στο 1,6%. Λογικά όλες αυτές οι εκτιμήσεις και άλλες -που δεν θέλω να επεκταθώ- θα πρέπει, να αναθεωρηθούν λόγω του κορονοϊού, των προβλημάτων της Ευρωζώνης –γιατί παρουσιάζει ήδη πολλά προβλήματα- του εμπορικού πολέμου διεθνώς και της αλλαγής ή του κορεσμού της υπάρχουσας τεχνολογίας. Όλοι αυτοί οι παράγοντες –λογικά- θα συντείνουν στο να αναθεωρηθεί ο παγκόσμιος οργανισμός ανάπτυξης.

Εν προκειμένω, πλήττεται κυρίως η αυτοκινητοβιομηχανία της Γερμανίας, η οποία στρέφεται πλέον στις επιδοτούμενες ΑΠΕ, ίσως για αυτό το λόγο προσπαθεί να προωθήσει την πράσινη ανάπτυξη, για να μπορέσει να το καλύψει και να αναπληρώνει γενικότερα τις απώλειές της, εκμεταλλευόμενη το αφήγημα -για μας είναι αφήγημα- της κλιματικής αλλαγής. Η Γερμανία τώρα είναι στάσιμη με 0% ανάπτυξη, ενώ η αύξηση του Α.Ε.Π. της Ευρωζώνης ήταν 0,1%, οπότε λογικά όλα αυτά θα επηρεάσουν αρνητικά τη δική μας οικονομία.

Όσον αφορά την ελληνική οικονομία οι χειμερινές προβλέψεις της Ευρωπαϊκής Επιτροπής έχουν αναθεωρήσει προς τα κάτω το ρυθμό μεγέθυνσης στο 2,2% για το 2019 και στο 2,4% για το 2020. Λογικά θα πρέπει να ξανά αναθεωρηθούν προς τα κάτω.

Επίσης, οι προβλέψεις αύξησης του Α.Ε.Π. κατά 2,4% είναι κατώτερες του Προϋπολογισμού, αν και ξεπερνούν ακόμη αυτές του ΔΝΤ και τις αναλογιστικές μελέτες, που αν θυμόμαστε καλά, είναι 1,2%.

Τελικά ποια πρόβλεψη ακριβώς ισχύει, ποια είναι η δικιά σας η θέση, πόσο περίπου υπολογίζετε, ότι θα αναπτυχθεί η ελληνική οικονομία, γιατί από αυτό εξαρτώνται φυσικά όλα τα μέτρα, που θα πρέπει να λάβει η Κυβέρνηση και όλες οι άλλες προϋποθέσεις.

Το τρίτο κομμάτι έχει να κάνει με τα τραπεζικά δάνεια, που βλέπουμε, ότι το υπόλοιπο των τραπεζικών δανείων ήταν 154 δις μειωμένα κατά 16 δις ή 1,4 σε ετήσια βάση και κατά 3 δις σε τριμηνιαία βάση. Είναι πιο χαμηλά από αυτά που χρειάζεται η οικονομία -αυτό πιστεύουμε εμείς- και ειδικά οι επιχειρήσεις, πολύ πιο χαμηλά σε σχέση με την εποχή προ της κρίσης.

Με βάση μια πρόσφατη μελέτη που είδαμε της Grand Topton χρειάζονται τουλάχιστον 44δισ.€ δανείων, ενώ οι 2 στις 10 επιχειρήσεις έχουν δυσκολία, να εξυπηρετήσουν τα υπάρχοντα δάνεια τους. Ποια είναι η άποψή σας για τη συνεργασία των τραπεζών; Ειδικότερα όσον αφορά το ύψος των επιτοκίων έχουμε τα υψηλότερα στην Ε.Ε. και των προμηθειών, επίσης, από τις υψηλότερες στην Ε.Ε. καθώς επίσης, και τα σχέδια «…» αυτά που έχουμε εξηγήσει στην ανάλογη Επιτροπή, όπου το Δημόσιο θα απωλέσει τον αναβαλλόμενο φόρο.

Στις συντάξεις ουσιαστικά καταργείται η 13η σύνταξη και εξοικονόμηση που προκύπτει 0,5% του Α.Ε.Π. θα οδηγηθεί ουσιαστικά στη συμμόρφωση με τις Αποφάσεις του ΣτΕ. Επίσης, σε άλλες πολιτικές κοινωνικής ασφάλισης, πρόνοιας, κοινωνικής αλληλεγγύης και υγείας.

Για μας δεν είναι θετική η μείωση των συντάξεων και η εξαπάτηση των πολιτών. Εκτός αυτού πιστεύουμε, ότι θα λειτουργήσει αρνητικά όσον αφορά την κατανάλωση, άρα, και το Α.Ε.Π..

Εάν δοθούν αναδρομικά από το 0,5% του Α.Ε.Π. μαζί με κάποιο μέρος από τη 13η σύνταξη, τότε ουσιαστικά τα αναδρομικά θα πληρωθούν από ότι έχουμε υπολογίσει -έχουμε ένα συγκεκριμένο πίνακα- θα χρειαστούν περίπου 15 χρόνια. Τι πιστεύετε εσείς;

Στα εργασιακά, που αναφερθήκατε, ενώ λίγο προηγουμένως, πράγματι το ποσοστό της ανεργίας στην Ελλάδα το 2019 διαμορφώθηκε στο 16,4% μειωμένο σε ετήσια βάση από 18,3% το αντίστοιχο τρίμηνο του 2018. Επίσης, μειωμένο σε σχέση με το προηγούμενο τρίμηνο 16,9%.

Εν τούτοις δεν έχει μεγάλη σχέση με την πραγματικότητα το συγκεκριμένο ποσοστό ανεργίας. Το σύνολο των ανέργων του ΟΑΕΔ είναι πάρα πολύ υψηλό στους 1.128.421 ανέργους το Δεκέμβριο του 2019, παρουσιάζοντας αύξηση κατά 129.000.

Τον Δεκέμβριο του 2018 ήταν 935.449, ενώ το Σεπτέμβριο του 2019 ήταν 843.154 του Α.Ε.Π.. Πως συμβαίνουν όλα αυτά, πώς είναι δυνατόν;

Εκτός αυτού, οι μισοί από τους 1.064.526 εγγεγραμμένους ανέργους που δήλωσαν πως αναζητούν εργασία τον Δεκέμβριο του 2019, οι 500.049, είναι άνεργοι για πάνω από δώδεκα μήνες. Είναι ένα τεράστιο πρόβλημα για την οικονομία, που θα θέλαμε να γνωρίζουμε τι ακριβώς προγραμματίζετε να κάνετε. Ειδικά η ανεργία στους νέους κάτω των 25 ετών, μειώθηκε μεν στο 32,4% το τρίτο τρίμηνο και επίσης μειώθηκε σε σχέση με το αντίστοιχο τρίμηνο του 2018, το αντίστοιχο όμως ποσοστό στην Ευρωζώνη το τρίτο τρίμηνο του 2019 ήταν 15,5% - τεράστια διαφορά- αμετάβλητο σε σχέση με το προηγούμενο τρίμηνο. Επιπλέον, η ανεργία των νέων κάτω των 25 ετών στην Ελλάδα διαμορφώθηκε στο 36,1% τον Νοέμβριο του 2019, έναντι 39,7% τον Νοέμβριο του 2018, συνεχίζει δηλαδή να είναι σε πάρα πολύ υψηλά επίπεδα. Η ανεργία βέβαια στους νέους κάτω των 25 ετών, γνωρίζουμε πολύ καλά, ότι δεν σημαίνει και πάρα πολλά πράγματα. Το θέμα είναι τι γίνεται με τους πτυχιούχους κάτω των 34 ετών που πρέπει να μπουν στην αγορά εργασίας. Αυτό είναι το μεγάλο πρόβλημα κατά την άποψή μας. Εάν δεν μπουν στην αγορά εργασίας, χάνουν τις γνώσεις, την επαγγελματική και την προσωπική τους εξέλιξη. Με βάση τα στοιχεία της Eurostat, το ποσοστό αυτό είναι το 52%, μακράν το υψηλότερο της Ευρώπης.

Χρειάζεται, λοιπόν, αναπτυξιακό σχέδιο, με έμφαση στην προστιθέμενη αξία και στις ολοκληρωμένες αλυσίδες παραγωγής, για να λυθεί το πρόβλημα.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ κ. Βιλιάρδο, το λόγο έχει ο κ. Παπαδημητρίου από τη Ν.Δ..

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ κύριε Πρόεδρε, ευχαριστούμε κύριε Κουτεντάκη. Θα ήθελα λίγο να μου διευκρινίσετε κάποια πράγματα- θα μπορέσω μετά να κάνω κάποιες παρατηρήσεις, αλλά θέλω πρώτα κάποιες απαντήσεις σε απορίες.

Το κράτος πληρώνει τόκους- τους έχετε όλους μαζί- αλλά ένα μέρος των τόκων, όπως εξηγείτε, πάει σε άλλους Φορείς της Γενικής Κυβέρνησης. Γιατί πληρώνει το κράτος αυτούς τους τόκους τόσο υψηλούς, ποιο είναι το ποσό των repos, που βρίσκεται και ποσό κομμάτι του λεγόμενου αποθέματος ή «μαξιλαριού», είναι αυτό το οποίο πληρώνεται μέσω των τόκων αυτών και ποιο κομμάτι πηγαίνει σε πληρωμές τόκων στα χρέη του κράτους προς το εξωτερικό κυρίως ή προς τους ομολογιούχους; Αυτή είναι η μια απορία, η οποία θα ήθελα να μου την διευκρινίσετε.

Μια άλλη απορία που μου γεννήθηκε από την αγόρευση του συναδέλφου μόλις πριν, είναι αν στην ανεργία έχετε υπολογίσει στοιχεία του ΑΕΠ, που είναι η δηλούμενη ανεργία ή αν παίρνετε μόνο τα στοιχεία της ΕΛΣΤΑΤ, που είναι η έρευνα για την ανεργία και επομένως δεν πρέπει να τους θεωρούμε ότι είναι δηλωμένοι άνεργοι με δικαιώματα, τα οποία προκύπτουν από την καταγραφή τους στον ΟΑΕΔ, γιατί εγώ νόμιζα το πρώτο, αλλά ο κύριος συνάδελφος μάλλον βλέπει και την άλλη πλευρά.

 Το τελευταίο αφορά στην εκτίμησή σας για την επίδραση της κατώτατης αμοιβής, της επαναπροσαρμογής σύμφωνα με το νόμο και ποια είναι η άποψή σας για την συζήτηση, στην οποία μάλιστα συμμετέχετε ή όχι, ο νόμος σας συμπεριλαμβάνει;

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Όχι.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευτυχώς, γιατί θα μου απαντήσετε ευκολότερα εφόσον δεν συμμετέχετε και για αυτό σας ρωτώ, άρα ποια είναι η εκτίμησή σας για το, εάν μετά την διαπίστωση που είχαμε, ότι ο τρόπος με τον οποίο έγινε η προσαρμογή του κατώτατου- που είναι η πρώτη φορά που γίνεται μετά το 2012- είναι υποβοηθητικός στην εκτίμησή σας για την απασχόληση ή εάν πρέπει, με κάποιο τρόπο, να το ξαναδούμε το θέμα ή για παράδειγμα, να δοκιμάσουμε να το περάσουμε πιο γρήγορα στα χέρια των κοινωνικών εταίρων;

Με απασχολεί αυτό, διότι στην θεωρία είναι απολύτως σαφές, ότι η επίπτωση μιας άκαιρης ή ιδιαίτερα μεγάλης ή μη συνδεδεμένης με τα υπόλοιπα οικονομικά μεγέθη, αύξησης του κατώτατου μισθού, τελικώς έχει επιπτώσεις σε βάρος των υπολοίπων μισθωτών και βεβαίως της απασχόλησης. Θα ήθελα το σχόλιό σας για αυτό.

Ευχαριστώ κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάχος Γεώργιος, Καββαδάς Αθανάσιος, Κοντογεώργος Κωνσταντίνος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Σπανάκης Βασίλειος Πέτρος, Τσαβδαρίδης Λάζαρος, Αλεξιάδης Τρύφων, Μαμουλάκης Χαράλαμπος (Χάρης), Μωραΐτης Αθανάσιος, Παπανάτσιου Αικατερίνη, Σκανδαλίδης Κωνσταντίνος, Καραθανασόπουλος Νικόλαος, Βιλιάρδος Βασίλειος και Λογιάδης Γεώργιος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε κύριε Παπαδημητρίου, το λόγο έχει ο κ. Λογιάδης από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ κύριε πρόεδρε. Κύριε Κουτεντάκη, κύριε Κωνσταντίνου, κύριε Κανά.

 Ξεκινήσατε την τοποθέτησή σας με την αύξηση - έστω και αυτή τη μικρή - του πληθωρισμού και μετά είπατε «… δεν υπάρχει έντονη οικονομική δραστηριότητα που να πιέζει τις τιμές προς τα πάνω…». Προφανώς, αυτό προέρχεται από μια στρεβλή ζήτηση, όπως είναι το Airbnb. Δεν είναι μια σωστή ζήτηση. Μιλάμε για μεγέθυνση και όχι για ευημερία, προφανώς, κύριε Κουτεντάκη. Θα ήθελα το σχόλιό σας.

 Για την μείωση του μισθολογικού κόστους, παρόλο την αύξηση του κατώτατου μισθού, βλέπουμε κύριε Κουτεντάκη, γενικά, αλλά και στον τομέα του τουρισμού και στην Κρήτη, ότι δεν υπάρχουν άτομα τα οποία να ανταποκρίνονται, αυτή τη στιγμή, σε εξειδικευμένη ζήτηση. Ακόμα και στον ξενοδοχειακό τομέα υπάρχει έλλειψη τέτοιου εξειδικευμένου προσωπικού, με αποτέλεσμα αυτό το οποίο βρίσκει κανείς είναι ένα χαμηλόμισθο προσωπικό και το οποίο, ουσιαστικά, οδηγεί σε αυτό που είπατε.

 Για το έλλειμμα ισοζυγίου τρεχουσών συναλλαγών, δεν αυξάνεται, παρά την ισχνή μεγέθυνση, όπως είπαμε, διότι προσπαθεί ο κάθε πολίτης να καλύψει την καθημερινότητα του, την υπερφορολόγηση και την επιβίωση.

 Ακούσαμε, ότι τον τελευταίο Ιανουάριο - προφανώς και ο περασμένος Φεβρουάριος - ήταν οι χειρότεροι μήνες των τελευταίων ετών, από πλευράς ζήτησης, από πλευράς κατανάλωσης.

 Θα αναφερθώ και πάλι στο Ηράκλειο, που είχαμε το τεράστιο πρόβλημα με τα αγροτικά προϊόντα, πρώτα με τα αμπέλια, μετά με το λάδι, την ποσότητα και την καταστροφική ποιότητα, μετά την πτώχευση του Thomas Cook, τώρα ο κορωνοιος, όπου πλέον δεν έγιναν όλες οι εκδηλώσεις που είχαν προγραμματιστεί για το καρναβάλι. Υπάρχει, λοιπόν, μια τεράστια πίεση στην οικονομία από όλους αυτούς τους παράγοντες στην ντόπια οικονομία και γενικά στην Ελλάδα, Πάτρα και παντού.

 Συνεχίζοντας στην έκθεσης σας, την έκθεση αυτή που μας έχετε δώσει, μια ερώτηση που θα ήθελα να κάνω είναι, εάν βλέπετε αυτές οι διεθνείς μακροοικονομικές εξελίξεις να φτάνουν σε κάποιες έκρυθμες καταστάσεις και για την Ελλάδα, που θα μας επηρεάσουν πάρα πολύ.

 Στην έκθεση βλέπω ότι αναφέρεστε στην ΕΛΣΤΑΤ., αναφέρετε την Τράπεζα της Ελλάδος, αναφέρετε την ΑΑΔΕ. Από πού παίρνουμε τα στοιχεία; Εμείς στον τουρισμό προσπαθούμε να αντλήσουμε και να βγάλουμε συμπεράσματα και μας λέει η Τράπεζα της Ελλάδος, όχι θα παίρνετε από εμάς, μας λέει η ΕΛΣΤΑΤ, όχι θα περνάτε από μας. Δίνουν διαφορετικά στοιχεία, άρα έχουμε διαφορετικά κοντέρ μετρήσεων. Δηλαδή, θέλω να ρωτήσω ποια είναι τα σωστά και από πού θα παίρνουμε τα στοιχεία.

 Στην ίδια σελίδα, στη σελίδα 12, για το εγχώριο περιβάλλον - και αυτό που δημιουργεί ανησυχία - λέτε «…αντίθετα, η δημόσια κατανάλωση μειώθηκε». Αυτό το πράγμα, είναι ό,τι χειρότερο σε μια οικονομία η οποία είναι στην κατάσταση που είναι η ελληνική οικονομία. Δεν έχουμε καθόλου αντικυκλική πολιτική και είμαστε δέσμιοι αυτών των πρωτογενών πλεονασμάτων, τα οποία θα είναι ο αιώνιος βρόχος μας.

 Στη σελίδα 14, βλέπουμε ότι για τη βελτιωμένη ρευστότητα των τραπεζών, η οποία δεν αντανακλάται στη βελτίωση ρευστότητας της ιδιωτικής οικονομίας, όπως λέει η έκθεση. Πραγματικά, αυτό είναι σωστό. Δηλαδή, βλέπουμε από τον τουρισμό, ενώ τα επιτόκια στην Ευρώπη, στον ευρωπαϊκό χώρο, είναι αρνητικά στην Ελλάδα είναι ουσιαστικά πανύψηλα για τους ιδιώτες και δεν υπάρχει και ρευστότητα από τις τράπεζες. Άρα, πώς θα μειωθεί η ανεργία; Άρα, πώς θα πάμε παραπέρα; Προέρχομαι από τον ξενοδοχειακό κλάδο - όπως έχω ξαναπεί - οπότε είναι ένα πρόβλημα αυτό νομίζω.

 Το ποσοστό ανεργίας στην Ελλάδα μειώθηκε, λέει εδώ η έκθεση. Βεβαίως και μειώθηκε, όταν έχουμε συνέχεια διαφυγή ανθρώπων, brain drain, συνέχεια.

Η μερική και προσωρινή απασχόληση αυξήθηκαν στο τρίτο τρίμηνο του 2019, λογικό είναι αυτό λόγω τουρισμού. Δεν νομίζω ότι έγινε κάτι συγκλονιστικό για να αλλάξει αυτό.

Το διαθέσιμο εισόδημα αυξήθηκε, όπως αναφέρει η έκθεση σας, αλλά ταυτόχρονα προβλέπει ότι με την κατάργηση 13ης σύνταξης θα μειωθεί περαιτέρω το διαθέσιμο εισόδημα και μάλιστα ένας λόγος παραπάνω όταν οι συνταξιούχοι γνωρίζουμε ότι στηρίζουν τα παιδιά τους και τα εγγόνια τους.

Βλέπουμε στους ΟΤΑ, που είναι και σήμερα στην Ολομέλεια η ψήφιση του νομοσχεδίου, μειωμένες μεταβιβάσεις από τον κρατικό προϋπολογισμό κατά 1 δισ. 177 εκατ. Ευρώ.

Πως θα στηριχτούν οι ΟΤΑ για να προχωρήσουν; Διότι αυτοί πιέζουν τώρα να αυξήσουν τα τέλη παρεπιδημούντων στον τουρισμό, δηλαδή είναι φαύλοι κύκλοι οι οποίοι δεν μας οδηγούν πουθενά.

Για τις ληξιπρόθεσμες υποχρεώσεις βλέπουμε την έκθεση της κατάπτυστης Α.Α.Δ.Ε. για την αύξηση. Κλείνοντας θα ήθελα να πω ότι θα είμαστε φυλακισμένοι σε αυτή τη φυλακή χρέους και δεν πρόκειται ουσιαστικά να αλλάξει τίποτε αν δεν αλλάξει η μεγάλη εικόνα. Σας ευχαριστώ πολύ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της επιτροπής):** Σας ευχαριστούμε πολύ κύριε Λογιάδη. Το λόγο έχει ο κ. Αλεξιάδης τον οποίο καλωσορίζω στην Επιτροπή.

**ΤΡΥΦΩΝΑΣ ΑΛΕΞΙΑΔΗΣ:** Ευχαριστώ κύριε πρόεδρε.

Δύο ερωτήσεις θα κάνω και μια πρόταση. Ξεκινώ από την πρόταση προς εσάς πρώτα απ' όλα, γιατί βλέπω ότι αρκετοί Βουλευτές στις τοποθετήσεις τους βρίσκουν την ευκαιρία, με αφορμή τη συζήτηση αυτή, να θέσουν θέματα γενικότερα που αφορούν στην οικονομική πολιτική. Επιτέλους είτε η Επιτροπή Οικονομικών Υποθέσεων, είτε αυτή η Επιτροπή, είτε οποιοσδήποτε άλλος, ας διοργανώσει συζητήσεις - ημερίδες με όποια μορφή θέλει.

Εγώ θα ήθελα με τον κ. Παπαδημητρίου να συζητήσω κάποια στιγμή, ποιες πολιτικές μας οδήγησαν στην κρίση και ποιοι πολιτικοί;

Για να συζητήσουμε εκεί οργανωμένα, μεθοδικά και με στοιχεία και όχι παρεμπιπτόντως κάθε φορά σε διάφορες επιτροπές με διάφορα ζητήματα.

Έρχομαι τώρα στις ερωτήσεις και ευχαριστώ για την ενημέρωση και εγώ το γραφείο Προϋπολογισμού της Βουλής και τον συντονιστή.

Σε ό,τι αφορά τη σελίδα 22 για τις ληξιπρόθεσμες υποχρεώσεις του δημοσίου. Υπάρχει σύγκριση με το 2018 στις 22 με 23, δεν υπάρχει σύγκριση του τρίτου τριμήνου του 2019 με το τέταρτο τρίμηνο του 2019. Αν μπορείτε να μας δώσετε κάποιο στοιχείο σε σχέση με αυτή τη σύγκριση, αν δηλαδή, υπάρχει αθροιστικά αύξηση ή μείωση και αν υπάρχει και μια αιτιολογία κατά τη γνώμη σας, γιατί γίνεται αυτό το πράγμα.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου του Προϋπολογισμού του Κράτους στη Βουλή):** Πότε είπατε τέλος του 2019;

**ΤΡΥΦΩΝ ΑΛΕΞΙΑΔΗΣ:** Στις ληξιπρόθεσμες υποχρεώσεις του Δημοσίου στην σελίδα 22 και μετά στην αρχή της 23 βλέπω ότι υπάρχει αναφορά σε σύγκριση των ληξιπρόθεσμων υποχρεώσεων σε σύγκριση με τον Δεκέμβριο του 2018. Αν έχετε στοιχεία που να συγκρίνουν το τρίτο τρίμηνο του 2019 με το τέταρτο τρίμηνο του 2019 σε σχέση με τις ληξιπρόθεσμες υποχρεώσεις του δημοσίου.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου του Προϋπολογισμού του Κράτους στη Βουλή):** Ανά τρίμηνο;

**ΤΡΥΦΩΝ ΑΛΕΞΙΑΔΗΣ:** Υπάρχει μήνα - μήνα, αλλά θα ήθελα να ξέρω αν υπάρχει εικόνα και ανά τρίμηνο.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου του Προϋπολογισμού του Κράτους στη Βουλή)(εκτός μικροφώνου):** Επειδή είναι απόθεμα - στοκ δεν έχει σημασία αυτό. Αυτό που λέτε τέταρτο τρίμηνο του 2019 με τρίτο τρίμηνο του 2019 θα πάει ως συνέχεια μέχρι τον Δεκέμβριο του 2019.

**ΤΡΥΦΩΝ ΑΛΕΞΙΑΔΗΣ:** Το είδα αυτό, λέω αν έχετε σαν γραφείο προϋπολογισμό μια εκτίμηση για αυτό και ποιοι παράγοντες το επηρεάζουν. Σε σχέση με τις ληξιπρόθεσμες υποχρεώσεις των φορολογουμένων, είδα και εγώ με έκπληξη ότι έχουν αυξηθεί τα ληξιπρόθεσμα χρέη των πολιτών προς το Δημόσιο γιατί θεωρού ότι από τον Ιούλιο και μετά δεν θα γινόταν τέτοιο. Πολύ καλά κάνετε και μου λέτε ότι έχουν αυξηθεί.

Αν έχετε να μας δώσετε κάποιο στοιχείο σε σχέση με δημοσιεύματα που υπάρχουν με τον αριθμό των Α.Φ.Μ., αν δηλαδή αν έχει αυξηθεί ο αριθμός των Α.Φ.Μ. που έχουν ληξιπρόθεσμες υποχρεώσεις και δεν μπορούν να τις καλύψουν σε σχέση το τρίτο με το τέταρτο τρίμηνο του 2019. Ευχαριστώ πολύ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Κουτεντάκη έχετε το λόγο.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Ευχαριστώ, κύριε Πρόεδρε. Θα ήθελα να ξεκινήσω με το θέμα των επιπτώσεων που μπορεί να έχει ο κορονοϊός. Επί της αρχής, μια επιδημία, ανεξάρτητα από τα ιατρικά ή βιολογικά της χαρακτηριστικά, η αντίδραση των ανθρώπων στο φόβο μιας επιδημίας είναι αυτή που έχει τις οικονομικές επιπτώσεις, οι οποίες, πάνε και από την πλευρά της προσφοράς και από την πλευρά της ζήτησης. Οι πρώτες αφορούν το βαθμό που οι εργαζόμενοι θα ασθενήσουν ή θα φοβούνται ότι θα ασθενήσουν και θα εργαστούν λιγότερο, το οποίο, όμως, δεν είναι τόσο σοβαρός κίνδυνος, γιατί αυτή η μείωση της παραγωγής σε ένα διάστημα μπορεί να καλυφθεί στο επόμενο.

Ο πιο σοβαρός κίνδυνος είναι από την πλευρά της ζήτησης. Ειδικά, δηλαδή, μορφές κατανάλωσης που περιλαμβάνουν τη συναναστροφή με άλλους ανθρώπους, εκ των πραγμάτων, θα περιοριστούν και αυτό δεν θα ανακάμψει στο επόμενο διάστημα. Αυτό είναι το γενικό πλαίσιο των επιπτώσεων που μπορεί να έχει η επιδημία ή ο φόβος μιας επιδημίας στην οικονομία. Είναι σαφές αυτή τη στιγμή ότι όλοι έχουν προεξοφλήσει ότι ακόμα και στη σημερινή κατάσταση που βρίσκεται το θέμα του κορονοϊού, δηλαδή, βγάζοντας την πιθανότητα αυτό να χειροτερέψει, είναι λίγο - πολύ δεδομένο ότι θα υπάρχει μια αρνητική επίπτωση στην παγκόσμια οικονομία. Προφανώς, μια αρνητική επίπτωση στην παγκόσμια οικονομία θα μεταφερθεί και στην Ελλάδα.

Η έκταση αυτού του πράγματος, από πλευράς μας, δεν μπορεί να εκτιμηθεί. Τα δεδομένα που έχουμε αυτή τη στιγμή είναι μάλλον θετικά, δηλαδή, έχουμε το δείκτη PMI του Φεβρουαρίου για την Ελλάδα, ο οποίος, ήταν σημαντικά αυξημένος σε σχέση με τον Ιανουάριο. Αυτό δείχνει το ακριβώς αντίθετο από ό,τι, ενδεχομένως, θα περιμένει να δει κανείς σαν επιπτώσεις του κορονοϊού, τουλάχιστον στην περίπτωση της Ελλάδος. Αυτό που λίγο - πολύ μπορούμε να θεωρήσουμε δεδομένο, είναι ότι θα υπάρχει μια αρνητική επίπτωση και στην παγκόσμια οικονομία και στην ελληνική. Η έκταση αυτής της επίπτωσης είναι κάτι που δεν μπορεί κανείς ή τουλάχιστον εμείς, δεν μπορούμε να το πούμε με καμία ασφάλεια.

Το δεύτερο θέμα που ανέφεραν πολλοί Βουλευτές έχει να κάνει με τον κατώτατο μισθό. Καταρχάς, να πω ότι πέρυσι τέτοια εποχή, στην έκθεση του τέταρτου τριμήνου του 2018 που παρουσιάσαμε και τότε είχαμε σχολιάσει λίγο πιο εκτενώς την αύξηση του κατώτατου μισθού που νομοθετήθηκε, είχαμε κατά κάποιο τρόπο προσπαθήσει να συλλέξουμε το τι έχει ειπωθεί από οποιαδήποτε πλευρά για τον κατώτατο μισθό. Ο τρόπος που αντιληφθήκαμε εμείς, σαν πολιτική, νομοθετική κίνηση, ήταν ότι είχε έναν αναδιανεμητικό στόχο πρωτίστως, το οποίο, είναι προφανές και από την άλλη μεριά, βάλαμε τους κινδύνους ή τις ανησυχίες που είχαν διατυπωθεί τότε σχετικά με αύξηση του κατώτατου μισθού. Αυτές ήταν δύο ειδών. Το ένα είχε να κάνει με την επίπτωση που θα έχει στην ανταγωνιστικότητα, δηλαδή, ότι αν αυξηθούν οι μισθοί, αυξάνεται το εργατικό κόστος, αυξάνεται το συνολικό κόστος, αυξάνονται οι τιμές, αρά, περιμένει κανείς να δει μειωμένη ανταγωνιστικότητα των επιχειρήσεων.

Αυτό που κάναμε τότε και νομίζω ότι ήταν ιδιαίτερα χρήσιμο, γιατί, δεν το έχω δει να το έχει κάνει κάποιος άλλος, είναι ότι υπολογίσαμε τι ποσοστό του προσωπικού αμείβεται με κατώτατο μισθό ανά κλάδο οικονομικής δραστηριότητας. Αυτό που είδαμε είναι το μεγαλύτερο ποσοστό των αμειβομένων με κατώτατο μισθό είναι σε μη ανταγωνιστικούς κλάδους. Είναι, για παράδειγμα, στην εστίαση, στο λιανικό εμπόριο, στους καθαρισμούς κτιρίων. Δηλαδή, αυτό που προέκυπτε σαν πρώτη εικόνα είναι ότι οι εργαζόμενοι με κατώτατο μισθό είναι συγκεντρωμένοι σε κλάδους που δεν μένουν στο διεθνή ανταγωνισμό. Επομένως, πρώτης όψεως, δεν υπάρχει κανένας αυξημένος κίνδυνος από αυτή την πλευρά.

Το δεύτερο που υπήρχε ως ανησυχία που είχε επισημανθεί, είχε να κάνει με το ότι ναι μεν αυτό που αυξάνεται είναι ο κατώτατος μισθός και η πρώτη επίπτωση θα είναι σε αυτούς που απασχολούν αμειβόμενους με κατώτατο μισθό, αλλά αυτό υπάρχει μια πιθανότητα να μεταδοθεί. Η αύξηση, δηλαδή, του κατώτατου μισθού να δώσει κίνητρο, να δώσει διαπραγματευτική ισχύ ή οτιδήποτε και σε άλλους εργαζόμενους που αμείβονται με μισθό που καθορίζει μια συλλογική σύμβαση, να ενισχυθεί η διαπραγματευτική τους θέση και να πετύχουν υψηλότερους μισθούς παντού. Άρα, η αρχική αύξηση του κατώτατου μισθού να γενικευθεί, το οποίο, ενδεχομένως, μετά, δεν έχει σημασία ο ένας κλάδος ή ο άλλος, όλοι οι κλάδοι λίγο-πολύ θα επηρεαστούν το ίδιο και, άρα, αυτό μπορεί να έχει επίπτωση στην ανταγωνιστικότητα ή τη μείωση της απασχόλησης που θα μπορούσε να περιμένει κανείς. Αυτό το δεύτερο κομμάτι είναι που κάνουμε follow up κατά κάποιο τρόπο τώρα στην Έκθεσή μας και λέμε ότι έγινε η αύξηση του κατώτατου μισθού και εννέα μήνες μετά χονδρικά, γιατί μιλάμε για το τρίτο τρίμηνο του 2019, αυτό που είδαμε στον μέσο μισθό, στον μέσο δείκτη μισθού της οικονομίας είναι μείωση. Άρα, δεν βλέπουμε να επιβεβαιώνεται αυτή η ανησυχία ότι η αύξηση του κατώτατου μισθού θα αυξήσει και το σύνολο των μισθών. Αυτό είναι μια διαπίστωση, είναι ένα στοιχείο, είναι εκεί, δεν είναι, δηλαδή, εικασία. Τώρα, το πώς το ερμηνεύει κανείς είναι μια άλλη κουβέντα. Εμείς λέμε εκ πρώτης όψεως βλέπουμε αυτό, ότι ο κίνδυνος ο κατώτατος μισθός να έχει αποτέλεσμα αύξηση γενικού επιπέδου μισθών δεν επιβεβαιώνεται. Εκεί μένουμε! Δεν κάνουμε εμείς, και επιτρέψτε μου να το πω αυτό γενικότερα, ούτε συστάσεις σε κανέναν, ούτε προβλέψεις, ούτε τίποτα από αυτά. Εμείς λέμε αυτό που βλέπουμε και το ερμηνεύουμε στο βαθμό που μας επιτρέπουν τα στοιχεία που έχουμε να το ερμηνεύσουμε. Δεν θέλουμε να πηγαίνουμε, γενικά, πέρα απ’ αυτό και δεν είναι, νομίζω, και ο ρόλος μας να πηγαίνουμε πέρα απ’ αυτό.

 Ένα άλλο θέμα που, επίσης, σχολιάστηκε είναι το θέμα της ανεργίας, της απασχόλησης, τι δείχνουν τα στοιχεία, ποια στοιχεία χρησιμοποιούμε κ.λπ.. Να πω το εξής. Πράγματι - ο κ. Λογιάδης το είπε, νομίζω, πιο ρητά - διάφορα στοιχεία μετριούνται με διαφορετικούς τρόπους από διαφορετικούς Οργανισμούς. Εδώ, τώρα, υπάρχει ένα θέμα ποια στοιχεία είναι έγκυρα και ποια είναι λιγότερο έγκυρα. Όσον αφορά, ας πούμε, το θέμα της ανεργίας, νομίζω ότι είναι σαφές. Μετράμε στοιχεία της ΕΛΣΤΑΤ που προκύπτουν από την έρευνα εργατικού δυναμικού, το οποίο είναι ο ομογενοποιημένος διεθνής τρόπος μέτρησης της ανεργίας, με συγκεκριμένα κριτήρια που θεσπίστηκαν από το ILO, νομίζω, το 1982 ή το 1983. Υπάρχουν συγκεκριμένα κριτήρια, δηλαδή, σε ποιον βάζεις την ταμπέλα άνεργος, σε ποιον βάζεις την ταμπέλα εργαζόμενος, σε ποιον βάζεις την ταμπέλα μη ενεργός και είναι διεθνώς, ας πούμε, αποδεκτά στάνταρ. Αυτά χρησιμοποιούμε και μόνον αυτά. Από εκεί και πέρα, μπορεί κανείς να μετρήσει τους ανέργους με τα στοιχεία των εγγεγραμμένων του ΟΑΕΔ, όπως ανέφερε ο κ. Βιλιάρδος, αλλά με τι θα διαιρέσεις για να βγάλεις ποσοστά ανεργίας - λέω πιθανά θέματα, καταλάβατε - ή υπάρχουν απόψεις που λένε αυτό δεν είναι η πραγματική ανεργία γιατί δεν υπολογίζει, ας πούμε, τη μερική απασχόληση, ότι, δηλαδή, δεν μπορώ να μετράω έναν μερικώς απασχολούμενο και έναν πλήρως απασχολούμενο με τον ίδιο τρόπο, πρέπει κάπως να τα σταθμίζω και γενικώς, υπάρχουν διάφοροι δείκτες ανεργίας. Θέλουμε να αποφεύγουμε μπλεξίματα που μπορούμε να αποφύγουμε. Χρησιμοποιούμε έναν ορισμό, είναι αυτός, ώστε να μπορώ να συγκρίνω, ας πούμε, την Ελλάδα με την Ευρωζώνη, γιατί ξέρουμε ότι μετράμε το ίδιο πράγμα. Ξέρετε, η ανεργία δεν είναι θέμα πόσοι είναι, σαν νούμερο, αλλά έχει σημασία πώς εξελίσσεται ή που είναι σε σχέση με τους άλλους. Εάν το 16 το πω 26 μετρώντας κάπως διαφορετικά, δεν αλλάζει κάτι. Η ονοματοδοσία, δηλαδή, των φαινομένων δεν επηρεάζει τα φαινόμενα πάντα. Τώρα, το τι κάνει η ανεργία σε ένα μήνα ή σε ένα τρίμηνο, και όχι μόνο η ανεργία, όλα τα μεγέθη, το είπαμε και πριν όταν σχολιάσαμε τη μείωση των μισθών, υπάρχει ένας κανόνας που λέει μια παρατήρηση δεν συνιστά τάση, δεν μπορεί να τραβήξεις ευθεία έχοντας ένα σημείο μόνο.

Αυτό είναι ένα θέμα που μας κάνει καμιά φορά να είμαστε πολύ επιφυλακτικοί και προσεκτικοί σε αυτό που λέμε και να αποφεύγουμε έτσι συμπεράσματα που δεν έχουν συνέχεια, δεν έχουν διάρκεια σαν παρατήρηση.

Έχω αφήσει σίγουρα πολλά που δεν απάντησα, δύο συμπληρωματικά, το ένα στον κατώτατο μισθό.

 Ανέφερε ο κ. Παπαδημητρίου πριν, ότι η θεωρία είναι σαφής σχετικά με τις επιπτώσεις. Δεν θα συμφωνήσω μαζί σας, δεν είναι καθόλου σαφής η θεωρία. Δεν είναι μόνο η θεωρία που δεν είναι σαφής, δεν είναι και τα εμπειρικά στοιχεία σαφή.

Η συζήτηση για τον κατώτατο μισθό είναι κάτι που είχε βασανίσει τους οικονομολόγους πολλά χρόνια τώρα, γιατί η μία έρευνα βγάζει το ένα συμπέρασμα, η άλλη έρευνα βγάζει το ακριβώς αντίθετο συμπέρασμα και είναι από τα πιο δύσκολα. Δηλαδή, ενώ στην ουσία στα οικονομικά κάποια πράγματα είναι λίγο - πολύ αποδεκτά, όλοι βγάζουν το ίδιο αποτέλεσμα ή τουλάχιστον προς την ίδια κατεύθυνση, στον κατώτατο μισθό δεν είναι έτσι τα πράγματα. Δηλαδή, βγαίνουν έρευνες που μπορεί να εξετάζουν στην ίδια χώρα, στην ίδια εποχή και στον ίδιο κλάδο, ενδεχομένως, την επίπτωση του κατώτατου μισθού και να οδηγούνται σε διαφορετικά συμπεράσματα.

Δεν υπάρχει, δηλαδή, ξεκάθαρη θεωρητική πρόβλεψη για αυτό. Τα πράγματα εξαρτώνται από πολλούς παράγοντες, ακριβώς γιατί ο κατώτατος μισθός μπαίνει και σαν κόστος, μπαίνει και σαν διαθέσιμο εισόδημα και ζήτηση και μετά πάει σε ποιούς στρέφεται αυτή η επιπλέον ζήτηση ή από ποιους χάνεται.

Άρα, λοιπόν, υπάρχει μία ασάφεια, γι' αυτό και εμείς είμαστε σχετικά προσεκτικοί και έχω την αίσθηση, ότι το τι επιπτώσεις θα έχει ο κατώτατος μισθός στην Ελλάδα είναι κάτι που θα χρειαστούν αρκετά τρίμηνα και ενδεχομένως και αρκετά χρόνια, ας πούμε, για να καταλήξουμε που και πάλι αμφιβάλω, εάν θα καταλήξουμε σε ένα κοινό συμπέρασμα.

Ένα ακόμα που επίσης τέθηκε από κάποιους Βουλευτές όσον αφορά το ασφαλιστικό νόμο, τη δέκατη τρίτη σύνταξη, τα αναδρομικά κ.λπ., δεν θα πούμε τίποτα ιδιαίτερο εδώ.

Η δέκατη τρίτη σύνταξη ήταν ένα μέτρο που είχε αναδιανεμητικό χαρακτήρα, δηλαδή, μια δαπάνη του Δημοσίου πήγαινε σε μια συγκεκριμένη κατηγορία του πληθυσμού στους συνταξιούχους, αυτή τώρα καταργείται και αντικαθίσταται, όπως λέει ο νόμος, από συμμόρφωση με το Συμβούλιο της Επικρατείας και άλλα μέτρα, τα οποία δεν προσδιορίζονται.

Μπορεί να εικάσει κανείς, ότι είναι κάτι που θα το δουν προς το τέλος του έτους τι περιθώρια υπάρχουν και θα δράσει αναλόγως η Κυβέρνηση.

Αυτό που θέλω να πω έχει να κάνει με τα αναδρομικά.

Το έχουμε ξαναπεί σε παλαιότερες εκθέσεις χωρίς να γίνουμε ιδιαίτερα δημοφιλείς, είναι η αλήθεια. Στη διάρκεια της προσαρμογής της κρίσης οι δαπάνες του Δημοσίου μειώθηκαν κατά, περίπου, 37 δις ευρώ, το μεγαλύτερο μέρος των οποίων ήταν μισθοί και συντάξεις.

Εάν μπούμε σε μια διαδικασία δικαστικής διεκδίκησης αυτών των ποσών που κόπηκαν και δικαίωσής τους, απλά δεν γίνεται.

Για να το πω απλά, δηλαδή, μια δικαστική απόφαση που να πει «επιστρέψετε 30 δις» ας πούμε «σε μισθούς και συντάξεις» απλά δεν μπορεί να εκτελεστεί.

Προφανώς είναι αυτονόητο ότι πρέπει να τηρείται το Σύνταγμα, οι αποφάσεις του Συμβουλίου της Επικρατείας είναι δεσμευτικές και αυτό δεν μπορεί να το αμφισβητήσει κανείς, ωστόσο υπάρχει νομιμότητα υπάρχουν και τα μέσα για να υλοποιήσεις αυτή τη νομιμότητα.

Άρα, λοιπόν, δεν είναι πάντα εφικτό όλες οι μειώσεις που έγιναν στη διάρκεια της κρίσης να ανατραπούν τώρα και να επιστραφούν αυτά τα ποσά. Απλώς εννοώ ότι δεν βγαίνουν τα νούμερα.

Έγιναν ερωτήσεις από κάποιους Βουλευτές σχετικά με τις προβλέψεις που κάνει το Γραφείο μας.

Το είπα στην αρχή, δεν κάνουμε προβλέψεις γιατί οι προβλέψεις ξέρετε, ότι δεν είναι κάτι πώς το βλέπω, πώς αισθάνομαι, πώς το μυρίζομαι, είναι κάτι που πρέπει να μπορείς να το τεκμηριώσεις με κάποια αυστηρή μεθοδολογία. Δεν την έχουμε αυτή τη στιγμή την αυστηρή μεθοδολογία, αλλά δράττομαι της ευκαιρίας να σας ενημερώσω, ότι έχουμε αποκτήσει ένα πρόγραμμα, ένα μοντέλο οικονομικών προβλέψεων το οποίο το δουλεύουμε αυτό το διάστημα και εκτιμώ, ότι μέχρι το καλοκαίρι θα είμαστε σε θέση να παράγουμε μια πρόβλεψη δική μας και να την θέσουμε φυσικά στην κρίση σας και να τη συζητήσουμε.

Με ρώτησε η κυρία Παπανάτσιου κάτι ιδιαίτερο και πρέπει να το απαντήσω.

Είπατε σωστά και το είχαμε ανακοινώσει κιόλας, ότι έγινε μια αναθεώρηση της βάσης δεδομένων του ΟΟΣΑ. Να πω προκαταβολικά, ότι ο ΟΟΣΑ είναι από τους πρώτους διεθνείς φορείς που εισηγήθηκε και έφτιαξε και κριτήρια για τον τρόπο λειτουργίας των ανεξάρτητων δημοσιονομικών θεσμών είτε γραφείων προϋπολογισμού είτε δημοσιονομικών συμβουλίων και έχει φτιάξει μια βάση δεδομένων, όπου παρακολουθεί με κάποια κριτήρια ποιες από τις καλές πρακτικές εφαρμόζονται σε ποια χώρα.

Πρόσφατα λοιπόν, έγινε κάποια «αναβάθμιση» του Γραφείου μας, ακριβώς γιατί είχε κάποιες τροποποιήσεις το θεσμικό του πλαίσιο. Το ένα ήταν ότι υπάρχουν συγκεκριμένες προϋποθέσεις για να απομακρυνθεί ο Επικεφαλής από τη θέση του. Δεν μπορεί να γίνει δηλαδή, με μια απλή απόφαση. Το δεύτερο είναι, ότι έχουμε τη δυνατότητα παραγωγής προβλέψεων, αυτό που σας είπα πριν για το πρόγραμμα. Το τρίτο είναι ότι έχουμε, να εμφανίζεται ξεχωριστά ο προϋπολογισμός λειτουργίας του Γραφείου μας. Αυτό μας έδωσε κάποιους πόντους, ας το πω έτσι απλά, στη λίστα του ΟΟΣΑ. Και, σε αυτό το πλαίσιο, κάναμε κάποιες κινήσεις, προκειμένου να γίνει αξιολόγηση του Γραφείου μας στην αναλυτική από τον ΟΟΣΑ που είναι, νομίζω και ο πλέον αρμόδιος, να κάνει μια τέτοια αξιόπιστη αξιολόγηση. Προφανώς, η αξιολόγηση από τον ΟΟΣΑ έχει κόστος και είναι σημαντικό. Οπότε, κάναμε ένα αίτημα χρηματοδότησης αυτού του κόστους της αξιολόγησης, από την τεχνική βοήθεια της Ε.Ε..

Η αλήθεια είναι, ότι εμείς κάναμε το αίτημα, αλλά αυτό που μάθαμε είναι ότι το αίτημα δεν έφτασε ποτέ στην τεχνική βοήθεια. Δεν θέλω να πω κάτι άλλο για να μην παρεξηγηθώ.

Αυτά είχα να σας πω. Οι συνάδελφοι, αν έχουν κάτι να συμπληρώσουν.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Είπατε ότι καταργείται η 13η σύνταξη, λόγω αναδρομικών του ΣτΕ και άλλων. Το 0,5 που θα πηγαίνει;

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Όπως λέει ακριβώς ο νόμος, νομίζω το άρθρο 47, που ουσιαστικά αντικαθιστά το άρθρο που έβαλε την 13η σύνταξη και λέει ότι, ένα ποσό εξοικονόμησης μισής μονάδας του ΑΕΠ, που ουσιαστικά, λόγω της κατάργησης εξοικονομείται, θα κατευθύνεται σε συμμόρφωση με τις δικαστικές αποφάσεις και σε άλλες δράσεις ενίσχυσης της υγείας, της κοινωνικής ασφάλισης και λοιπά.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε τον κ. Κουτεντάκη. Το λόγο έχει ο κ. Κανάς.

**ΑΓΓΕΛΟΣ ΚΑΝΑΣ (μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή):** Θα ήθελα να ξεκινήσω με το σημείο που τέθηκε από τον κ. Μπουκώρο, σχετικά με την ανθεκτικότητα της οικονομίας και την εκτίμηση του επενδυτικού κλίματος, επικαιρότητα, κορονοϊός, μεταναστευτικό και ποιες είναι οι επιπτώσεις.

Θα ήθελα να πω, ότι λόγω του βραχυχρόνιου χαρακτήρα του προβλήματος, χρησιμοποιούμε διάφορους βραχυχρόνιους δείκτες, για να μπορούμε να σκιαγραφήσουμε τι γίνεται στην παγκόσμια και την ελληνική οικονομία. Ένας τέτοιος δείκτης, όπως προαναφέρθηκε, είναι ο PMI, το Purchasing Manager’s Index, που μετριέται σε μηνιαία βάση και επίσης, στη βιβλιογραφία έχει χαρακτηριστεί αυτός ο δείκτης, σαν ένας ικανοποιητικός προάγγελος για την ενδοτριμηνιαία εξέλιξη του GT2, του ακαθάριστου εγχώριου προϊόντος της ανάπτυξης. Προσωπικά εγώ και νομίζω και γενικότερα το Γραφείο, παρακολουθούμε ιδιαίτερα αυτό το δείκτη, διότι φαίνεται κατά πόσο είμαστε σε θέση, με βάση αυτό το δείκτη, να πετύχουμε τον ετήσιο στόχο ανάπτυξης του 2,8%. Τον Ιανουάριο, λοιπόν, αυτός ο δείκτης ήταν 54,4 για την Ελλάδα. Τη Δευτέρα υπήρχε ένα καινούργιο νέο ρεκόρ αυτού του δείκτη, 56,2, η καλύτερη επίδοση της χώρας μέσα στην Ε.Ε.. Αυτή η επίδοση έχει οπωσδήποτε επιπτώσεις επάνω στο επενδυτικό κλίμα, όπως προαναφέρθηκε από έναν βουλευτή. Με βάση λοιπόν αυτή την επίδοση, θα μπορούσε κάποιος να πει, ότι υπάρχει ένα θετικό επενδυτικό κλίμα και, εάν η εξέλιξη αυτή του δείκτη ΡΜΙ συνεχιστεί και το Μάρτιο, τότε, ίσως μια πρώτη και βέβαια ριψοκίνδυνη εκτίμηση θα ήταν, ότι ο στόχος του 2,8% όλο και πλησιάζει για τη χώρα μας.

Αυτό βέβαια, επίσης, μπορεί να ερμηνευθεί ότι ο κορονοϊός και τα άλλα γεγονότα του Φεβρουαρίου δεν έχουν απεικονιστεί πάνω στο δείκτη ΡΜΙ. Ο ΡΜΙ να πούμε πολύ σύντομα, τι είναι; Μετράει την εκτίμηση των managers, οι οποίοι είναι πιο κοντά στην εφοδιαστική αλυσίδα και μετράει, όχι μόνο την παρούσα τάση, αλλά και την προοπτική και την πρόβλεψη.

Άρα, λοιπόν, τα νέα με βάση τις πληροφορίες του Φεβρουαρίου είναι ότι τα πράγματα δεν έχουν επηρεαστεί αρνητικά ή καθόλου αρνητικά για τη χώρα μας.

Επίσης, από κάποιες πρώτες εκτιμήσεις που έχουν γίνει ο δείκτης PMI, π.χ. του Φεβρουαρίου, μπορεί να -θα χρησιμοποιήσω τη λέξη «προβλέψει»- προβλέψει την έκβαση της ανάπτυξης στο τέλος του τριμήνου. Υπάρχει κάποια σημαντική θετική σχέση ανάμεσα στον PMI του Φεβρουαρίου και το Growth, την ανάπτυξη, του τέλους του τριμήνου. Αυτά βέβαια σε πολύ προκαταρκτική βάση.

Το άλλο σημείο το οποίο θα ήθελα να αναφέρω –αναφέρθηκε από εσάς- σχετικά με το παγκόσμιο περιβάλλον η αναθεώρηση του ρυθμού ανάπτυξης. Εδώ μιλάμε για μία αναθεώρηση, η οποία κατά κύριο λόγο δεν οφείλεται σε ενδογενείς λόγους, αλλά σε έναν εξωγενή παράγοντα, τον παράγοντα του ιού. Επειδή αυτή η εξωγενής επίδραση εξελίσσεται ναι μεν σε βραχυχρόνιο, αλλά σε σταδιακό ρυθμό, αυτή η επίδραση είναι λίγο γνωστή στους θεσμούς (IMF, κεντρικές τράπεζες) και άρα ο χρόνος που έχουν να αντιδράσουν είναι σχετικά επαρκής θα μπορούσαμε να πούμε, κάτι το που θα ήτανε σχετικά αισιόδοξο για το πώς θα εξελιχθούν τα πράγματα. Τα πράγματα είναι αρνητικά, οι αναθεωρήσεις των ρυθμών ανάπτυξης, θα είναι προς τα κάτω, αλλά τελικά επειδή τα πολεμοφόδια ετοιμάζονται από τις κεντρικές τράπεζες, ίσως τελικά οι αρνητικές συνέπειες να είναι μικρές. Είναι ένα παιχνίδι ανάμεσα στο πόσο γρήγορη, πόσο αποτελεσματική θα είναι η επίδραση των θεσμών, Ευρωπαϊκής Επιτροπής, κεντρικών τραπεζών, IMF, σε σχέση με την εξέλιξη του…

**ΒΑΣΙΛΕΙΟΣ ΒΙΛΙΑΡΔΟΣ:** Τελείωσαν τα πολεμοφόδια…

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή):** Τα επιτόκια ίσως ναι, υπάρχει όμως και μία συζήτηση μπορώ να σας πω στην Ευρωπαϊκή Επιτροπή, ακριβώς αυτό ότι πλέον τα επιτόκια δεν είναι ένα αποτελεσματικό πολεμοφόδιο, αλλά υπάρχουν και η δημοσιονομική πολιτική και μπορώ να σας πω μέσα στο 2019 υπήρχε κάποια αρθρογραφία στην Ευρωπαϊκή Επιτροπή που έλεγε να δούμε και το ρόλο της δημοσιονομικής πολιτικής συμπληρωματικά. Όλα αυτά είναι ακόμη σε συζήτηση, αλλά η συζήτηση φέρνει την ωριμότητα και η ωριμότητα κάποια στιγμή, όταν ο λόγος δημιουργηθεί, μπορεί να μπορεί να γίνει πράξη.

Επίσης, αναφέρθηκε το θέμα των τραπεζικών δανείων, αν δεν κάνω λάθος, συνεργασία των τραπεζών, επιτόκια και προμήθειες. Θα ήθελα να πω ότι μετά την ψήφιση του «Ηρακλή», όσο πιο αποτελεσματική είναι η εφαρμογή του «Ηρακλή» τόσο πιο καλή θα είναι η ενίσχυση του ενεργητικού των τραπεζών. Μάλιστα είχαμε ετοιμάσει και ένα πολύ σύντομο διαγραμματάκι, για το πώς λειτουργεί αυτό το σύστημα, ο «Ηρακλής», αλλά όσο πιο αποτελεσματική είναι η εφαρμογή του συστήματος αυτού, τόσο πιο καλή θα είναι η ενίσχυση του ενεργητικού των τραπεζών. Αυτό θα οδηγήσει σε μία γραμμή αιτιότητας στην εξομάλυνση τραπεζικής λειτουργίας, αυτό θα πρέπει να φέρει μείωση των προμηθειών που υπάρχουν αυτή τη στιγμή και άρα διευκόλυνση της δανειοδότησης από τις τράπεζες προς τον ιδιωτικό τομέα. Περιγράφω μια γραμμή αιτιότητας, πώς πρέπει να δουλέψουν τα πράγματα για να γίνει αυτό που αναφέρατε, να πέσουν οι προμήθειες, να πέσουν τα επιτόκια. Βέβαια, τα επιτόκια χαρακτηρίζονται από την ομπρέλα των CDS αυτή τη στιγμή. Τα ελληνικά επιτόκια είναι σε πολύ χαμηλή βάση. Ας ελπίσουμε ότι θα παραμείνουν σε αυτό το επίπεδο.

Αυτά θα ήθελα να πω, νομίζω όλα τα άλλα τα έχει περίπου περιγράψει ο κ. Συντονιστής.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε τον κ. Κανά.

Το λόγο έχει ο κ. Κωνσταντίνου.

**ΠΑΝΑΓΙΩΤΗΣ ΚΩΝΣΤΑΝΤΙΝΟΥ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή):** Σας ευχαριστώ. Θέλω να προσθέσω και εγώ 1-2 πράγματα. Το ένα άφορα -φεύγοντας λίγο από τη γραμμή- τον κατώτατο μισθό. Σε αυτό που είπε ο Συντονιστής έχει απόλυτο δίκιο ότι υπάρχουν μελέτες -σε μία από αυτές έχω συμμετάσχει και εγώ- όπου για την Ελλάδα βρίσκουν ακριβώς αντίθετα αποτελέσματα, κοιτώντας περίπου την ίδια περίοδο. Δηλαδή, δεν είναι καθόλου ξεκάθαρο τι επίδραση έχει και δεν μπορώ να σας πω. Δεν νομίζω ότι είναι ξεκάθαρη θεωρία. Είναι ξεκάθαρη θεωρία, αν απλά ζωγραφίσω, κάνω ένα διάγραμμα, ας πούμε και θέσω αυτόν τον περιορισμό, αλλά ο κόσμος είναι λίγο πιο περίπλοκος για αυτό και έχει αυτά τα αποτελέσματα. Δηλαδή, η προσδοκία ήταν ότι η μείωση του κατώτατου μισθού για παράδειγμα το 2012, θα αυξήσει την απασχολησιμότητα, ιδίως των νεότερων. Δεν φάνηκε να επιβεβαιώνεται στην πράξη. Μπορεί και να λειτουργούσε σε ένα άλλο περιβάλλον. Για διαφορετικές χώρες φαίνεται να υπάρχουν διαφορετικά αποτελέσματα, οπότε σε αυτό εγώ θα ήμουν αρκετά επιφυλακτικός.

Εγώ, σε σχέση με τους συναδέλφους, είμαι λίγο πιο απαισιόδοξος όσον αφορά τον κοροναϊό, γιατί είναι ένα πράγμα το οποίο εξελίσσεται. Αν αυτό έχει ραγδαία εξέλιξη θα είναι πολύ δύσκολο να κάνουμε προβλέψεις. Υπάρχουν πόλεις στην Κίνα οι οποίες είναι κλεισμένες και έχει σταματήσει η εφοδιαστική αλυσίδα. Η Κίνα, είχε προβλεφθεί, ότι θα μεγαλώσει περίπου με 6% ρυθμό για τη χρονιά που τρέχει, αν χάσει ένα τρίμηνο γιατί έχουν νεκρώσει τα πάντα, αυτό το 6% δεν θα είναι εύκολο να επιτευχθεί. Δεδομένου ότι είναι περίπου το 15% η κινεζική οικονομία στον παγκόσμιο ΑΕΠ, αυτό σημαίνει ότι το παγκόσμιο ΑΕΠ συρρικνώνεται με ό,τι συνέπειες μπορεί να έχει αυτό για εμάς κυρίως σε όρους εξαγωγών. Μπορεί να φτάσει να χάσουμε τουρισμό, εξαγωγές όλο μαζί μεταξύ 1 και 1,5 δισ. εισπράξεις. Οπότε και εγώ, θα ήμουν λίγο επιφυλακτικός, να δούμε πώς θα εξελιχθεί αυτό το φαινόμενο, γιατί το πρόβλημα είναι η διασπορά. Αυτό που είπε και ο συντονιστής, το πρόβλημα είναι ο φόβος και πώς θα αντιδράσει το κοινό, άσχετα αν θα νοσήσουν πολλοί ή όχι. Αν φοβάσαι και είσαι κλεισμένος μέσα, υπάρχουν δραστηριότητες που απλά δεν θα λαμβάνουν χώρα. Ακόμη και βιομηχανία να είχαμε, αν δεν πηγαίνει ο άλλος στη δουλειά θα σταματήσει. Σας ευχαριστώ πολύ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ κύριε Πρόεδρε. Κύριε Κουτεντάκη, πολύ σωστά είπατε, δεν κάνουμε προβλέψεις. Συμφωνούμε, αλλά λέμε αυτά που βλέπουμε και μετράμε. Δεν θα έπρεπε να έχουμε μια κλίμακα μετρήσεως; Δηλαδή, στην Έκθεση να υπάρχει ο …., ΑΑΔΕ, η ΕΛΣΤΑΤ, η Τράπεζα της Ελλάδος, κ.λπ., έχουμε συνέχεια στοιχεία από διαφορετικές πηγές. Πιστεύω, για την Έκθεση, θα ήταν καλό να έχουμε ένα στοιχείο, δηλαδή μια κλίμακα.

Το δεύτερο είναι ο κατώτατος μισθός. Θεωρώ ως οικονομολόγος, τα οικονομετρικά μοντέλα 3 - 4 είναι οι λόγοι που μπορούμε να δούμε πως επηρεάζει ο κατώτατος μισθός την οικονομία. Πρώτα απ' όλα, είναι η ζήτηση για εργασία, τι είδους εργασία είναι αυτή που ζητιέται, είναι εξειδικευμένη εργασία υψηλής παραγωγικότητας ή είναι χαμηλών προδιαγραφών. Το άλλο, είναι το ποσοστό της ανεργίας στην οικονομία. Ακόμα, σε ποια φάση βρίσκεται η οικονομία και ένα τελευταίο είναι ο πληθωρισμός, που βρίσκεται για την οικονομία.

Όσον αφορά τον κ. Κανά, πολύ σωστά είπε για το PMI. Βέβαια, άλλο ανάπτυξη κύριε Κανά, άλλο ευημερία. Ο κόσμος μου ζητάει την ευημερία, καλοί οι αριθμοί, αλλά πως ευημερούμε. Είπατε, ότι υπάρχει ένα θετικό επενδυτικό κλίμα στον τουρισμό, από όπου προέρχομαι. Σωστό, αλλά δεν υπάρχουν χρηματοδοτήσεις. Δηλαδή, μπορεί να είμαι επιχειρηματίας τουρισμού και να θέλω να επενδύσω, αλλά δεν υπάρχουν δάνεια, οπότε δεν μπορώ να κάνω πολλά πράγματα. Ευχαριστώ πολύ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Το θέμα της ροής των τόκων μέσα στο δημόσιο δεν θίξαμε, αλλά δεν είναι απαραίτητο. Θέλω να σας παρακαλέσω κύριε Κουτεντάκη, αν μπορείτε στην επόμενη Έκθεσή σας, να μας δώσετε περισσότερα στοιχεία για το πώς κινείται όλη αυτή η διαδικασία των τόκων. Επίσης, να λύσουμε το πρόβλημα, γιατί υπάρχει ένα πρόβλημα στις ειδήσεις της Βουλής, του γενικότερου αυτού αποθέματος του χρηματικού που έχει το κράτος, από τι αποτελείται, πως δημιουργήθηκε ώστε να έχουμε στοιχεία από εσάς. Άλλωστε, αυτός είναι ο ρόλος σας, να μας λέτε πράγματα καθαρά, για να περιορίζουμε τις μεταξύ μας συγκρούσεις σε νούμερα και στοιχεία και να μην παίρνει ιδεολογικό χαρακτήρα. Παρόλα αυτά, συμφωνώ μαζί σας, ότι οι ιδεολογικές συζητήσεις είναι πάντοτε καλές και ίσως μας βοηθούν να μακροημερεύουμε, γι' αυτό και τις αναζητείτε.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Είχα σημειώσει, ότι σύμφωνα με τα στοιχεία της ΑΑΔΕ, το ληξιπρόθεσμο υπόλοιπο ήταν 105,6 δισ.. Από αυτά, το πραγματικό ληξιπρόθεσμο υπόλοιπο, δηλαδή μετά την αφαίρεση αυτών που δεν μπορούμε να εισπράξουμε, έχει μεγάλη μείωση στα 84,1 δις. ευρώ. Αυτά τα 84,1 δισ. ευρώ, είναι πραγματικά αυτά που μπορούμε να εισπράξουμε ή υπάρχουν και εκεί πέρα ποσά τα οποία δεν μπορούμε; Ευχαριστώ πολύ.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Θα ήθελα πολύ συνοπτικά να πω δύο λόγια για κάποια πράγματα που μου ξέφυγαν και τα παρέλειψα στις απαντήσεις μου.

Θα ήθελα να ξεκινήσω από το ερώτημα που έθεσε ο κ. Βιλιάρδος. Υπάρχουν το σύνολο, υπάρχουν αυτά που δεν μπορούν να εισπραχθούν, αυτό δε σημαίνει, ότι τα υπόλοιπα είναι αυτά που μπορούν να εισπραχθούν. Να σας το θέσω και αλλιώς. Υπάρχουν γκρίζες ζώνες.

Όχι, όχι, λέω, δεν σημαίνει ότι τα υπόλοιπα μπορούν να εισπραχθούν, να σας το θέσω διαφορετικά, είναι κάτι ανοιχτό, απλώς υπάρχουν κάποια που σίγουρα δεν μπορούν. Σε ό,τι αφορά τα υπόλοιπα, υπάρχει μια δυσκολία και γενικά στα ληξιπρόθεσμα υπάρχει ένας κανόνας που λέει, ότι όσο πιο φρέσκο το ληξιπρόθεσμο, τόσο πιο γρήγορα εισπράττεται και όσο παλιώνει, δυσκολεύει το πράγμα.

Σε ό,τι αφορά το δεύτερο ερώτημα που έθεσε ο κ. Παπαδημητρίου, ναι, πράγματι, παρέλειψα το θέμα των ενδοκυβερνητικών τόκων. Το ύψος των τόκων είναι αυτό που βλέπετε, 1,1 δις ή 961, είναι ουσιαστικά ή σχεδόν αποκλειστικά τα ρέπος, δηλαδή βραχυπρόθεσμος δανεισμός του κράτους από άλλους φορείς της Γενικής Κυβέρνησης.

Ποιο είναι το ύψους αυτού του ποσού;

Αυτό δεν είναι ένα σταθερό ποσό, δηλαδή, είναι ένα ποσό από καταθέσεις των φορέων της Γενικής Κυβέρνησης στην Τράπεζα της Ελλάδος, τα οποία δανείζεται η Κεντρική Διοίκηση βραχυπρόθεσμα για 1 ή 2 ή 3 ημέρες, προκειμένου να καλύψει κάποιες ανάγκες και τα επιστρέφει. Δηλαδή, ανακυκλώνεται αυτό το ποσό από τους λογαριασμούς των φορέων αυτών για λογαριασμό του Δημοσίου και τανάπαλιν.

Το λέω αυτό για να σας πω, ότι δεν είναι ένα σταθερό ποσό.

Σε ό,τι αφορά ένα άλλο ερώτημα που θέσατε, εάν κατάλαβα καλά αφορά το απόθεμα ή το λεγόμενο μαξιλάρι.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Αν τα ρέπος, δηλαδή, που λέτε, είναι στο μαξιλάρι;

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Εδώ είναι σχετικό να το πει κανείς.

Το ποσό που -και πάλι εντός εισαγωγικών, γιατί δεν είναι πολύ ξεκάθαρο- ανήκει στο δημόσιο ή το ποσό που έχει συσσωρευτεί και μπορεί κανείς να το βαφτίσει μαξιλάρι, προέρχεται εν μέρει από τα υψηλότερα πρωτογενή πλεονάσματα από το στόχο, που, τουλάχιστον, σε βάθος χρόνου συσσωρεύεται σαν ταμειακό απόθεμα -και πάλι εντός εισαγωγικών, γιατί δεν είναι ακριβώς έτσι, διότι αναγκάζομαι να απλουστεύω κάποια πράγματα τώρα- και το δεύτερο είναι ένα κομμάτι του, δηλαδή πρακτικά η τελευταία δόση που πήρε η ελληνική Κυβέρνηση τον Αύγουστο του 2018 στο Eurogroup, περιλάμβανε ένα ποσό εάν δεν κάνω λάθος 9,5 δις, το οποίο ήταν ακριβώς για το σχηματισμό ταμειακού αποθέματος.

**ΒΑΣΙΛΕΙΟΣ ΒΙΛΙΑΡΔΟΣ:** Εγώ δεν κατάλαβα;

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Όχι, εντάξει, γι' αυτό νομίζω, ότι όλοι έχουμε κάθε λόγο να ζητήσουμε από το Γραφείο να κάνει κάτι πιο ευρύ και να μας το καταθέσει.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Δηλαδή, είναι δύο πηγές και αυτό ήθελα να πω, δηλαδή υπέρ-πλεονάσματα και δανεισμός. Ευχαρίστως, ευχαρίστως.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα ήθελα να μου επιτρέψετε και χωρίς να θέλω να κάνω χρήση προνομίων του Προέδρου, θα ήθελα να σας ρωτήσω το εξής.

Με συγχωρείτε, συνεχίστε.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Θα ήθελα να πω το τελευταίο προς τον κ. Λογιάδη.

Υπάρχουν διαφορετικές πηγές στοιχείων, απλώς άλλα στοιχεία έχει ο ένας φορέας και άλλα στοιχεία έχει ο άλλος, δηλαδή, τα στοιχεία που δημοσιεύει η ΕΛΣΤΑΤ, προφανώς χρησιμοποιούν με την ΕΛΣΤΑΤ. Αλλά θα ήθελα να σας πω ότι η ΕΛΣΤΑΤ δεν μας δίνει, τα δημοσιονομικά στοιχεία της Γενικής Κυβέρνησης με την ανάλυση που τα δίνει το Γενικό Λογιστήριο.

Άρα, εκεί, χρησιμοποιούμε το Γενικό Λογιστήριο.

Σε ό,τι αφορά το ισοζύγιο πληρωμών, δάνεια και καταθέσεις, αυτά τα στοιχεία τα δίνει η Τράπεζα της Ελλάδος, δεν τα δίνει άλλος. Δηλαδή, συνήθως υπάρχει ένας Οργανισμός που δημοσιεύει κάποια στοιχεία. Όταν υπάρχουν περισσότεροι από έναν, εκεί αναγκαστικά μπαίνει ένα στοιχείο κρίσης, δηλαδή, αυτόν που θεωρούμε πιο αξιόπιστο.

Δεν έχω κάτι άλλο να προσθέσω, κύριε Πρόεδρε και σας ζητώ συγνώμη για την καθυστέρηση.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε πολύ, κύριε Κουτεντάκη.

Θα ήθελα να κάνω μια διευκρίνιση. Η ερώτησή μου, ήταν ερώτηση και δεν ήταν τοποθέτηση.

Αντιλαμβάνομαι στο θέμα του κατώτατου μισθού, το πολιτικό στοιχείο είναι αρκετά έντονο.

Όπως, επίσης, έχετε βάλει την παρατήρησή σας πολύ ορθώς, ότι στη διάρκεια του έτους είχαμε αύξηση του εισοδήματος των Μη Κερδοσκοπικών Ιδρυμάτων που εξυπηρετούν νοικοκυριά, τομέα νοικοκυριά και μη κερδοσκοπικά, κατά 3,5%, που σημαίνει, ότι ενώ οι μισθωτοί -και με συγχωρείτε, εάν το καταλαβαίνω λάθος, αλλά την επόμενη φορά θα το συζητήσουμε σε μεγαλύτερη έκταση- χάνουν, αυξάνεται το εισόδημα, που σημαίνει ότι κάποιοι άλλοι κερδίζουν.

Φαντάζομαι ότι σε αυτό θα συμφωνήσουμε όλοι.

Επομένως, παραμένει η συζήτηση για την κατώτατη αμοιβή και επειδή έχουμε χρόνο μπροστά μας, γιατί ο νόμος λέει ότι θα γίνει επί αρκετούς μήνες η συζήτηση αυτή μέχρι να καταλήξουμε σ’ ένα αποτέλεσμα, παραμένει το ενδιαφέρον στη συζήτηση αυτή, για το πώς και τι.

Και θα ήθελα εάν βρείτε το χρόνο να μας συμβουλεύσετε στο θέμα της σύνδεσης με την απασχόληση, διότι εδώ έχουμε μια συνεχή ανησυχητικότατη αύξηση του μεριδίου στη νέα απασχόληση της μερικής απασχόλησης, το οποίο είναι ύποπτο και για φοροδιαφυγή αλλά σίγουρα δεν είναι νέες και καλές δουλειές. Επίσης, δεδομένου ότι ο νόμος που φτιάχτηκε έλεγε για τις κατώτατες αμοιβές, δεν έλεγε όμως τίποτα για τις συμβάσεις, γιατί ο μηχανισμός μεταβίβασης στις ανώτερες κλίμακες ήταν οι συμβάσεις. Και εφόσον οι συμβάσεις αυτές διαπραγματεύονταν ακόμα σ’ αυτή τη χώρα ελεύθερα και δεν υπήρξε τέτοια ελεύθερη διαπραγμάτευση, δεν είχαμε την αναμενόμενη επέκταση, την καλή επίπτωση της αναθεώρησης τις κατώτατες αμοιβές στο σύνολο των μισθωτών. Δεν θα μπω σε μία πολιτική συζήτηση. Αφού δεν συμμετέχετε, είστε και πιο ανεξάρτητοι να μας πείτε τη γνώμη, ώστε να κρίνουμε το αποτέλεσμα που θα έρθει, όταν έρθει με το καλό.

 Το λόγο έχει η κυρία Παπανάτσιου.

 **ΑΙΚΑΤΕΡΙΝΗ ΠΑΠΑΝΑΤΣΙΟΥ**: Ευχαριστώ. Πάνω σε αυτό που είπατε να συμπληρώσω αν θα μπορούσαμε να δούμε και τις επιπτώσεις στο δείκτη παραγωγικότητας. Αν έχουμε θετική επίπτωση.

 **ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Το λόγο έχει ο κ. Λογιάδης.

 **ΓΕΩΡΓΙΟΣ ΛΟΓΙΑΔΗΣ**: Ευχαριστώ πολύ. Εάν θέλουμε να εργαστούμε. Δηλαδή, εδώ στην Κρήτη έχουμε τα ελαιόδεντρα. Δίνουμε 35 – 40 ευρώ ημερομίσθια, να τους πάμε, να τους φέρουμε, να τους ταΐσουμε και δεν βρίσκουμε ανθρώπους να δουλέψουν.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Ευχαριστούμε πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ., Παπαδημητρίου Χαράλαμπος (Μπάμπης), Σπανάκης Βασίλειος – Πέτρος, Τσαβδαρίδης Λάζαρος, Αλεξιάδης Τρύφων, Μαμουλάκης Χαράλαμπος (Χάρης), Μωραΐτης Αθανάσιος, Παπανάτσιου Αικατερίνη, Βιλιάρδος Βασίλειος και Λογιάδης Γεώργιος.

Τέλος και περί ώρα 15.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ**